text:
ETUKULWA 2
Okwa “enda pamwe naKalunga” kashili
1, 2. Noa noukwaneumbo waye ova li tava longo oilonga yashike, nomashongo amwe elipi va li va taalela?
KALA nee wa fa u wete Noa te linane omukuku. Kala yo wa fa u mu wete e li omutumba kendangalati, ta fuda po eshi ta longo oilonga ya kwata moiti yokutunga ongulu yomomeva. Momhepo omwa li edimba lii leka olo va li tava fitikifa nomomudingonoko omwa li tamu udika omaweelelo oilongifo yokuteta omiti. Eshi Noa e li omutumba, okwa li ta dulu okumona ovanamati vaye eshi tava longo noudiinini mokuninga oipilangi yokutungifa. Ovanamati, ovakulukadi vavo nosho yo omukulukadi waye omuholike, ova kala tava longo noudiinini pamwe naye moshilonga osho oule womido omilongo. Pomhito oyo ova li va kufa ko shihapu ashike natango ova li ve na ko shihapu opo va mane.
2 Ovanhu pomudingonoko ova li tava diladila kutya Noa noukwaneumbo waye ova pilalala. Fimbo Noa novanamati tava tungu ongulu yomomeva, ovanhu ova li tava yolo epopyo olo kutya ounyuni aushe otau ka yelulwa. Oshiponga osho Noa a li te va lombwele kombinga yasho osha li sha fa oshinima itashi shiiva nosha nyika oulai oku shi itavela. Ovanhu kava li ve udite ko kutya omolwashike Noa noukwaneumbo waye va li tave lihepifa noilonga oyo ya nyika oulai pataleko lavo. Ashike Jehova, Kalunga kaNoa, ka li e mu tala ko elai.
3. Omeityo lilipi Noa a enda pamwe naKalunga?
3 Eendjovo daKalunga oda ti: “Noa okwa enda pamwe naKalunga.” (Lesha Genesis 6:9.) Mbela osho osha hala okutya ngahelipi? Osho inashi hala kutya Kalunga okwa li kombada yedu ile kutya pamwe Noa okwa li a ya meulu. Ndele ponhele yaasho, Noa okwa li ha dulika filufilu kuKalunga, a li e mu hole neenghono nokwa li ashike a fa ta ende pamwe naJehova ngaashi nookaume kaye. Konima yomido omayovi, Ombibeli oya popya kombinga yaNoa ya ti: ‘Omolweitavelo [laye] okwa tokola ounyuni.’ (Heb. 11:7) Noa okwa li a tokola ngahelipi ounyuni omolweitavelo? Oshike hatu lihongo kunena moshihopaenenwa shaye sheitavelo?
Omulumenhu ehe na oshipo mounyuni wovahenakalunga
4, 5. Ongahelipi ounyuni wa li wa naipala pefimbo laNoa?
4 Noa okwa kulila mounyuni omo eenghalo nda enda tadi naipala neendelelo. Eenghalo oda li yo dii nopefimbo laxekulululwa Henok, omulumenhu umwe vali omuyuki oo a enda pamwe naKalunga. Henok okwa li a xunganeka kutya ounyuni wovahenakalunga owa li tau ka hangwa kefiku letokolo. Ashike pefimbo laNoa, oukolokoshi owa li wa lunda pombada neenghono. Nopehe na omalimbililo, pataleko laJehova ounyuni owa li wa nyonauka molwaashi owa li wa yada elongifo leenghono. (Gen. 5:22; 6:11; Jud. 14, 15) Oshike sha li sha naipika eenghalo ngaho?
5 Opa li pa ningwa oshinima shimwe shinyikifa oluhodi neenghono mokati kovanamati vaKalunga vopamhepo, ovaengeli. Umwe womuvo okwa hangwa nale a tukululila Jehova oshibofa, ndele ta ningi Satana Ondiaboli eshi a lundila Kalunga nokuningifa Adam naEva va nyone. Pefimbo laNoa, ovaengeli vamwe ova li va waimina Satana mounashibofa. Eshi ovaengeli ovo va efa po oinakuwanifwa yavo meulu, ova li ve uya kombada yedu, tava djala omalutu opanhu ndele tave likufile ovakainhu vawa va ninge ovakulukadi vavo. Ovaengeli ovanashibofa ovo ve na ounhwa nove lihole vo vene ova li enwefemo lii kovanhu. — Gen. 6:1, 2; Jud. 6, 7.
6. Ovatongolume ova li va nwefa mo ngahelipi eenghalo dounyuni, ndele Jehova okwa li a tokola okuninga po shike?
6 Ekwatafano lihe li paushitwe olo la li pokati kovaengeli ovo novakainhu vokombada yedu, ola li le va ningifa va dale ovanamati ovo va li ve na omalutu neenghono de likalekelwa, nOmbibeli oye va ifana ovatongolume, tashi ti: “Ovawifi” ovo hava wifa vakwao. Ovatongolume ovo ovakwanyanya ova li va naipika eenghalo dounyuni neenghono. Nomolwaasho Omushiti a li a mona kutya ‘owii wovanhu kombada yedu owa li uhapu, nomauko omadiladilo omitima davo okwa li mai efimbo alishe.’ Jehova okwa li a tokola kutya ota ka hanauna po oulikumwe wovakolokoshi ovo moule womido 120. — Lesha Genesis 6:3-5.
7. Noa nomukulukadi waye ova li va taalela omashongo elipi mokwaamena ovanamati kenwefemo lii lounyuni wopefimbo lavo?
7 Diladila kunghee sha li shidjuu okufila oshisho oukwaneumbo mounyuni wa tya ngaho! Ashike Noa okwa li a dula oku shi ninga. Okwa li e limonena omukulukadi omutilikalunga. Konima eshi Noa a wanifa omido 500, omukulukadi waye okwa li e mu dalela ovanamati vatatu, Sem, Ham naJafet. * Ovadali ova li ve na okwaamena ovanamati vavo kenwefemo lii olo la li le va dingilila. Ounona voumati ohava kala va kuminwa nova lenga “ovanaenghono” nosho yo “ovalumenhu ovo va tumbala,” onghee hano, ounona otashi dulika va li va lenga ovatongolume. Noa nomukulukadi waye kava li tava dulu okuholeka ovana vavo vaha mone oilonga aishe oyo tai longwa kovatongolume, ndele ova li ashike tava dulu oku va honga oshili ihokwifa kombinga yaJehova Kalunga, oo e tonde oukolokoshi keshe. Ova li ve na okukwafela ovanamati vavo va mone kutya Jehova oku uditile nai elongifo leenghono nounashibofa oo u li mounyuni. — Gen. 6:6.
8. Ongahelipi ovadali ovanaendunge kunena tava dulu okulandula oshihopaenenwa shaNoa nomukulukadi waye?
8 Kunena ovadali otashi dulika ve udite ko onghalo omo mwa li Noa nomukulukadi waye molwaashi ounyuni ou tu li muo nao ou na elongifo leenghono nounashibofa. Oilando luhapu ohai kala i yadi eengudu dovanyasha ovatangalali. Nokuli nomalihafifo oo a dingilila ounona otashi dulika a kwatela mo elongifo leenghono nounashibofa. Ovadali ovanaendunge ohava ningi keshe osho tava dulu opo va amene ovana kenwefemo la tya ngaho moku va honga kombinga yaKalunga omunambili, Jehova, oo mafiku ta ka xulifa po elongifo leenghono keshe. (Eps. 11:5; 37:10, 11) Ounona otava dulu okulihonga okulonga osho sha yuka nonande ove li mounyuni woukolokoshi. Noa nomukulukadi waye ova li va pondola. Ovanamati vavo ova kula ve li ovalumenhu ovatilikalunga, ndele tava hombola ovakainhu ovo yo va li va halelela okupitifa komesho Kalunga kashili, Jehova, monghalamwenyo yavo.
“Lihongela ongulu yomomeva”
9, 10. (a) Elombwelo la li la dja kuJehova lilipi la li la lundulula onghalamwenyo yaNoa? (b) Oshike osho Jehova a li a hololela Noa kombinga yomutungilo nelalakano longuluwato?
9 Efiku limwe, onghalamwenyo yaNoa oya li ya lunduluka fiyo alushe. Jehova okwa li a popya nomupiya waye oo omuholike nokwa li e mu lombwela kombinga yelalakano laYe lokuxulifa po ounyuni wopefimbo opo. Kalunga okwa li a lombwela Noa a ti: “Lihongela ongulu yomomeva komuti wagofer.” — Gen. 6:14.
10 Ongulu oyo yomomeva kaya li oshikepa, ngaashi vamwe hava diladila. Kaya li nokuli ya fa oshikepa, kakele kaasho nayo oya li hai kaama kombada yomeva. Oya li ya fa oshipakete shinene. Jehova okwa li a lombwela Noa kutya oi na okukala i na oule nounene u fike peni, ouyelele u na sha nomutungilo nonokutya oku na oku i vaeka neka meni nokombada. Okwa li a yelifila Noa kutya omolwashike e na okuninga ngaho, a ti: “Ame ohandi yelufile edu eyelu, . . . Aishe ei i li kombada yedu tai ka fya.” Kakele kaasho, okwa li a ninga eudafano naNoa, a ti: “Ove novana voye ovamati nomwalikadi woye novalikadi vovana voye ovamati pamwe naave, mu nokuya mongulu yomomeva.” Noa okwa li yo e na okweeta mo oludi keshe loinamwenyo aishe, naayo ya li mongulu yomomeva oyo ashike ya li tai ka xupa pEyelu olo la li tali ke uya. — Gen. 6:17-20.
11, 12. Noa okwa li a taalela oshilonga shinene shilipi, nokwa li e linyenga ngahelipi keshongo olo?
11 Noa okwa li a taalela oshilonga shinene. Ongulu yomomeva oya li i na okukala ya kula, i na omutamo weemeta 133, ounene weemeta 22 nosho yo oule wopombada eemeta 13. Oya li ya kula neenghono i dule nokuli noshikepa yoshinanena oyo ya shiya ko. Mbela Noa okwa li a kendabala okuhenuka oshinakuwanifwa osho, ta ngongota shi na sha nomashongo oo a kwatelwa mo ile a lundulule ouyelele u na sha nomutungilo wayo opo shi ninge shipu kuye? Ombibeli otai nyamukula tai ti: ‘Noa osho a ninga. Naanaa ngaashi Kalunga a tonga, osho ye a ninga.’ — Gen. 6:22.
12 Ova li va longa eedula omilongo, tashi dulika 40 fiyo 50. Ova li ve na okuka omiti, oku di kokolola, oku di teta, oku di lalakanifa noku di tula kumwe. Ongulu yomomeva oya li i na okukala ya londafana lutatu, i na eenduda dihapu noshivelo shi li momunghulo. Otashi ulike kutya oya li i na omakende e li pombada nokwa li ya tungwa monghedi omo omeva taa dulu okutondoka ko. — Gen. 6:14-16.
13. Oshilonga shilipi tashi dulika sha li unene eshongo kuNoa shi dulife nokuli okutunga onguluwato, novanhu ova li ve linyenga ngahelipi?
13 Eshi eedula da enda nokudilongela nongulu yomomeva oya li ya fikama po, Noa oku na okukala a li a hafa neenghono omolwoukwaneumbo waye oo we mu yambidida. Natango okwa li e na oshilonga shimwe osho sha li eshongo linene olo tashi dulika la li nokuli lidjuu li dule okutunga ongulu yomomeva. Ombibeli otai ti kutya Noa okwa li “omuudifi wouyuki.” (Lesha 2 Petrus 2:5.) Onghee hano, okwa li a kwatela komesho nouladi mokulondwela ovakolokoshi kombinga yehanauno olo la li tali ke va hanga. Mbela ovanhu ova li ve linyenga ngahelipi? Jesus Kristus lwanima okwa ka popya shi na sha novanhu vopefimbo opo a ti kutya “inave shi shiiva.” Okwa ti kutya ova kala ashike ve litula moinima yavo yakeshe efiku, okulya, okunwa nokuhombola, ndele inava pwilikina kuNoa. (Mat. 24:37-39) Kape na omalimbililo, vahapu ova li tava sheke Noa noukwaneumbo waye, navamwe ova li ve mu ningila omatilifo noku mu pataneka nonyanya.
14. Omaukwaneumbo opaKriste kunena otaa dulu okulihonga shike kuNoa noukwaneumbo waye?
14 Noa noukwaneumbo waye kava li va sholola. Ova kala nokutunga ongulu yomomeva nonande ovanhu ova li ve wete oilonga yavo inai fimana noya nyika oulai. Omaukwaneumbo opaKriste kunena otaa dulu okulihonga oshilihongomwa sha denga mbada moshihopaenenwa sheitavelo laNoa noukwaneumbo waye. Kakele kaasho, nafye otu li mefimbo olo la popiwa kOmbibeli kutya ‘omafiku axuuninwa’ onghalelo ei yoinima. (2 Tim. 3:1) Jesus okwa popya kutya ngaashi sha li pefimbo laNoa eshi a tunga ongulu yomomeva osho tashi ka kala yo nopefimbo letu. Otashi ka kala shiwa kOvakriste okudimbuluka kombinga yaNoa, ngeenge ovanhu itava yandje elitulemo ketumwalaka lOuhamba waKalunga, tava sheke ile tave va hepeke. Havo votete tava shakeneke omashongo a tya ngaho.
“Inda mongulu yomomeva”
15. Noa okwa li a shakeneka omaupyakadi ashike eshi a li pokuhanga omido 600?
15 Ongulu yomomeva oya li ya enda tai pu momukokomoko womido omilongo. Noa okwa li a filwa ovaholike vaye eshi a li e li pokuwanifa omido 600. Okwa li a filwa xe Lamek. * Konima yomido nhano, xe yaLamek, Metusala, xekulu yaNoa, okwa li a fya mepupi lomido 969, nOmbibeli oya popya kutya oye omunhu oo a kala nomwenyo efimbo lile. (Gen. 5:27) Metusala naLamek ova li ko pefimbo limwe nomunhu wotete, Adam.
16, 17. (a) Eshi Noa a li e na omido 600 okwa li a pewa etumwalaka lipe lilipi? (b) Hokolola oshiningwanima shihe fi okudimbuwa osho Noa noukwaneumbo waye va li va mona.
16 Eshi tatekulululwa Noa a li e na omido 600, okwa li a pewa etumwalaka lipe la dja kuJehova Kalunga tali ti: “Inda mongulu yomomeva, ove neumbo loye alishe.” Pefimbo opo tuu opo, Kalunga okwa li a lombwela Noa a tule mongulu yomomeva oinamwenyo yomaludi aeshe, oyo ya koshoka okwa li e na oku i kufa iheyali koludi keshe, opo i ka dule okulongifwa mokuninga omayambo, naayo inai koshoka okooivali. — Gen. 7:1-3.
17 Oshiningwanima osho itashi dulu okudimbuwa. Oinamwenyo omayovi yomaludi tai i mongulu yomomeva, imwe otai ende, imwe otai tuka naimwe otai lipweda, yakula nainini, imwe oikedi ofimbo imwe ya ngungila. Diladila kuNoa ta kendabala okukondeka, ta hanyene ile ta findaeke oifitukuti oyo i ye mongulu yomomeva oyo ya finana. Ombibeli oya ti kutya ‘oya ya mongulu yomomeva kuNoa.’ — Gen. 7:9.
18, 19. (a) Ongahelipi hatu dulu okunyamukula omapulo ovakembauli e na sha noiningwanima yomehokololo laNoa? (b) Onghedi omo Jehova a hoolola okuxupifa oinamwenyo otai ulike ngahelipi ounongo waye?
18 Ovakembauli vamwe otashi dulika va pule tava ti: ‘Osho otashi dulu okuningwa ngahelipi? Ongahelipi oinamwenyo aishe oyo ya li ya dula okukala pamwe nombili monhele oyo inini?’ Diladila kwaashi: Mbela Omushiti weshito alishe ota nyengwa ngoo okupashukila oinamwenyo yomeshito laye, nokuli noku i deula opo i kale i na eenghedi diwa ngeenge osha pumbiwa? Dimbuluka kutya Jehova oKalunga oo a shita oinamwenyo nolwanima okwa li a tukula pokati Efuta Litilyana nokukangheka etango. Mbela ita dulu okuninga ashishe osho sha tongwa mehokololo laNoa? Kape na omalimbililo, ote shi dulu, naasho osho a ninga.
19 Kalunga okwa li ta dulu okuhoolola okuxupifa oinamwenyo yaye monghedi vali imwe. Ndele okwa hoolola pandunge okulongifa onghedi oyo tai tu dimbulukifa kutya okwe tu lineekelela okudja pehovelo oshinakuwanifwa shokufila oshisho oinamwenyo aishe i li kombada yedu. (Gen. 1:28) Kunena ovadali vahapu ohava longifa ehokololo laNoa okuhongo ounona vavo kutya Jehova okwa lenga ovanhu noinamwenyo oyo a shita.
20. Noa noukwaneumbo waye otashi dulika va li ve lipyakidila shi fike peni oshivike shaxuuninwa fimbo eyelu ina li uya?
20 Jehova okwa li a lombwela Noa kutya oku na oshivike opo Eyelu li uye. Oukwaneumbo waNoa ou na okukala wa li we lipyakidila neenghono. Diladila koilonga ngaashi okwoongela oinamwenyo aishe noikulya yayo noyoukwaneumbo ya longekidwa nawa nokututila mo omitwalo doukwaneumbo. Omukulukadi waNoa noitenya yaye otashi dulika va li ve lipyakidila nokufeweka onhele yavo yokukala mongulu yomomeva.
21, 22. (a) Omolwashike okuhenakonasha kwovanhu vopefimbo laNoa itaku tu kumwifa? (b) Omasheko oo Noa noukwaneumbo waye va li hava mono okudja kovashiinda shavo okwa li a xula po naini?
21 Mbela ongahelipi shi na sha novanhu momudingonoko? Natango kava li ‘ve shi shiiva,’ nokuli nonande opa li oumbangi oo tau ulike kutya Jehova okwa nangeka Noa noupuna nosho yo eenghendabala daye. Ova li va mona eshi oinamwenyo tai i mongulu yomomeva. Ashike katu na okukala twa kumwa omolwokuhenakonasha kwavo. Nokunena ovanhu inava didilika oumbangi wa yela oo tau ulike kutya paife otu li momafiku axuuninwa onghalelo ei yoinima. Ngaashi omuyapostoli Petrus a xuunganeka, ovasheki otava sheke ovo tava pwilikine komalondwelo aKalunga. (Lesha 2 Petrus 3:3-6.) Sha faafana, ovanhu ova li va sheka Noa noukwaneumbo waye.
22 Mbela ova kala nokusheka fiyo onaini? Ombibeli oya ti kutya eshi Noa a twala oukwaneumbo waye noinamwenyo mongulu yomomeva, “Omwene okwa idila po konima yaye.” Ngeenge opa li ovasheki popepi, nopehe na omalimbililo onghatu oyo Kalunga a li a katuka oya li ye va mweneka. Ngeenge hasho, odula oya li ye va mweneka, molwaashi oya li ye a tilaelashi! Oya kala nokuloka, ndele tai loko nokulokelela fiyo osheshi ounyuni aushe wa yelulwa, ngaashi naanaa Jehova a popya. — Gen. 7:16-21.
23. (a) Otu shi shii ngahelipi kutya Jehova ka li a hokwa efyo lovakolokoshi vopefimbo laNoa? (b) Omolwashike shi li pandunge okuhopaenena eitavelo laNoa kunena?
23 Mbela Jehova okwa li a hafela efyo lovakolokoshi ovo? Hasho nandenande! (Hes. 33:11) Mepingafano naasho, okwa li e va pa omhito opo va lundulule eenghedi davo nova longe osho sha yuka. Mbela ova li ngoo tava dulu okuninga ngaho? Onghedi yaNoa yokukalamwenyo oya nyamukula epulo olo. Noa okwa li a ulika kutya ovanhu ova li tava dulu okuxupifwa mokweenda pamwe naJehova nokudulika kuYe moinima aishe. Kungaho, eitavelo laye ola li la tokola ounyuni wopefimbo laye; ola nyaneka pomutenya ovakolokoshi vopefimbo laye. Eitavelo laye ola li le mu xupifa pamwe noukwaneumbo waye. Ngeenge owa hopaenene eitavelo laNoa, naave oto ke lixupififa nosho yo ovo u hole. Ngaashi Noa, oto dulu okweenda pamwe naJehova Kalunga e li kaume koye, noukaume naye otau dulu okukalelela!
^ okat. 7 Ovanhu pefimbo opo ova li hava kala nomwenyo efimbo lile shi dulife kunena. Ova li hava kala nomwenyo efimbo lile molwaashi ova li popepi newaneneno olo la li ashike opo la kanifwa kuAdam naEva.
^ okat. 15 Lamek okwa li a luka omonamati edina Noa, olo tashi dulika tali ti “Etulumuko” ile “Ehekeleko,” nokwa li a xunganeka kutya Noa ota ka wanifa po eityo ledina laye mokutwala ovanhu metulumuko omolwokulonga noshinhwi edu olo la fingwa. (Gen. 5:28, 29) Ndele nande ongaho, Lamek ka li a mona ewanifo lexunganeko olo. Ina yaNoa novamwaina otashi dulika va li va fila meyelu.


c: text/html

text:
Etukulwa 16
Okwa katuka pandunge, nouladi nokuheliholamwene
1-3. (a) Ester okwa li e udite ngahelipi eshi a li ta ka holoka kolukalwapangelo lomushamane waye? (b) Ohamba oya li ye linyenga ngahelipi ketalelepo laEster?
ESHI Ester a li pokufika polukalwapangelo, omutima waye owa li tau denge tau endelele. Diladila nee kunghee mongulu inene yohamba mouhamba waPersia osho shi li muSusan mwa li mwa mwena ndele naashi Ester ta katuka okwa li ta dulu okuuda eenghatu nosho yo omalinyengo oshikutu shaye shouhamba. Okwa li e na okuyandja elitulemo opo a ha efe omadiladilo aye a twalwaatwalwe kewapalo loshihale shohamba, keengudi dasho odo da wapala ile keembuli dasho odo da kondwa nawa noipilangi ya dja kuLibanon. Onghee hano, okwa li a yandja elitulemo alishe komulumenhu oo a li omutumba kolukalwapangelo, oo a li ta dulu okutokola kutya Ester ota kala nomwenyo ile ota dipawa.
2 Eshi Ester a li ta ehene popepi nolukalwapangelo, ohamba oya li tai mu tale nawa ndele tai mu ulike nepangelodibo loshingoldo. Edidiliko olo lanafangwa ola li la xupifa omwenyo waEster, kungaho ohamba oya li ye mu popila eshi a tauluka oshipango shayo mokuholoka koshipala shayo ina ifanwa ko. Ester okwa ehena kolukalwapangelo ndele ta kumu komutwe wepangelodibo nolupandu. — Ester 5:1, 2.
3 Oinima aishe yohamba Ahasveros oya li tai ulike kutya oku li oshipuna nomunaenghono. Otakutiwa kutya oshikutu shomupangeli waPersia wopefimbo lonale osha li shi na ongushu i fike peedola omamiliyona omafele. Kakele kaasho Ester okwa li e shii kutya omushamane waye oku mu hole. Ohamba oye mu pula ya ti: ‘Omumbada Ester, owa hala shike noto kongo shike? Keshe eshi we shi hala, ohandi shi ku pe, nande etata loshilongo.’ — Ester 5:3.
4. Ester okwa li a taalela eshongo lilipi?
4 Ester okwa li nale a ulika ouladi neitavelo la tongomana, eshi a li a holoka kohamba opo a popile oshiwana shaye shiha kombwe po ashishe. Nonande okwa li a pondola fiyo opopo, okwa li natango a taalela eshongo. Okwa li e na okutomha omupangeli oo omulinenepeki, kutya omuyandjimayele waye oo e lineekela oku li omukolokoshi nokwe mu kengelela opo a tokolele Ovajuda efyo. Ongahelipi Ester a li ta ka tomha ohamba, noshike hatu lihongo keitavelo laye?
Okwa li a hoolola pandunge ‘efimbo lokupopya’
5, 6. (a) Ongahelipi Ester a li a tula moilonga efinamhango olo li li mOmuudifi 3:1, 7? (b) Ongahelipi Ester a li a ulika ounongo monghedi oyo a li a popya nomushamane waye?
5 Mbela Ester okwa li ta ka holola oupyakadi waye moipafi yovanhu aveshe? Okuninga ngaho okwa li taku ka fifa ohamba ohoni noku pa omuyandjimayele wayo Haman omhito a pataneke eendjovo daEster. Ester okwa li a ninga po shike? Omido omafele da pita, ohamba Salomo oya li ya nwefwa mo i shange tai ti: ‘Ashishe shi notundi ya sho ya pangelwa, efimbo lokumwena nefimbo lokupopya.’ (Omuud. 3:1, 7) Otashi dulika Mordekai a li a honga Ester omafinamhango a tya ngaho fimbo a li te mu tekula. Osha yela kutya Ester okwa li e shii kutya osha fimana okuhoolola nawa “efimbo lokupopya.”
6 Ester okwa ti: ‘Ngeenge tashi wapalele ohamba, ohamba naHaman nave uye nena koitelekela ame nde i i telekela.’ (Ester 5:4) Ohamba oya li ya dimina ndele tai ifana Haman. Mbela ou wete nghee Ester a li a popya pandunge? Okwa li a fimaneka omushamane waye nokuunganeka opo a holole omaliudo aye pefimbo noponhele tai wapalele. — Lesha Omayeletumbulo 10:19.
7, 8. Oitelekela oyo Ester a li a longekida tete oya li ya tya ngahelipi, nomolwashike a li a ongaonga okulombwela ohamba oupyakadi waye?
7 Nopehe na omalimbililo, Ester okwa li a longekida oitelekela nawa nokwa li a shilipaleka kutya okwa kwatela mo keshe shimwe osho omushamane waye e hole. Oitelekela oyo oya li ya kwatela mo omaviinyu mawa oo taa hafifa omutima. (Eps. 104:15) Ahasveros okwa li e i tyapula noshe mu linyengifa a pule vali Ester kutya oshike osho tashi dulika a hala okuningilwa. Mbela paife ola li nee efimbo lokupopya?
8 Ester ka li e wete li li efimbo la wapala natango. Ponhele yaasho okwa li a shiva ohamba naHaman koitelekela oshikando oshitivali, mefiku tali landula. (Ester 5:7, 8) Omolwashike a li ta ongaonga? Dimbuluka kutya Ovajuda aveshe ova li va taalela efyo omolwaHaman oo a li a pewa epitikilo kohamba oku va dipaifa. Omolweemwenyo dihapu odo da li monghuwo inonghambe, Ester okwa li e na okushilipaleka kutya ota ka popya pefimbo la wapala. Onghee hano, okwa li a teelela oku konga omhito nokuulikila omushamane waye kutya okwe mu lenga shi fike peni.
9. Elididimiko ola fimana shi fike peni, nongahelipi hatu dulu okuhopaenena Ester moshinima osho?
9 Elididimiko ola pumba noli li oukwatya wa fimanenena. Nonande Ester okwa li a nyika oluhodi nokwa halelela okulombwela ohamba osho sha li tashi ka ningwa po, okwa li a teelela nelididimiko efimbo la wapala. Ohatu dulu okulihonga shihapu koshihopaenenwa shaye, molwaashi atusheni otashi dulika hatu mono oinima oyo ya pumbwa okuyukifwa. Ngeenge otwa hala okutomha omunhu wonhumba oo e na eenghonopangelo opo a ungaunge noupyakadi wonhumba, otashi dulika twa pumbwa okuhopaenena Ester nokukala ovalididimiki. Omayeletumbulo 25:15 okwa ti: “Ohamba tai mwenekwa koutalonheni, nelaka lombili tali teya po omakipa.” Ngeenge otwa teelele nelididimiko efimbo la wapala nokupopya nombili ngaashi Ester, otashi dulika tu tomhe omunhu oo te tu pataneke. Mbela Jehova okwa li ngoo a nangeka noupuna Ester omolwelididimiko nounongo waye?
Elididimiko ohali palele ouyuki ondjila
10, 11. Omolwashike Haman a li a handuka konima eshi a dja koitelekela oshikando shotete, nomukulukadi waye nookaume kaye ova li ve mu ladipika a ninge shike?
10 Elididimiko laEster ola li la palela ondjila oiningwanima oyo ya ka landula ko. Oshikando shotete Haman okwa li a dja koitelekela a “hafa nokwa shambukwa unene komwenyo” ta diladila kutya ohamba nomumbada ove mu hokwa shi dulife ovanhu aveshe. Eshi Haman a li ta ende poshivelo shongulu yohamba, okwa li a mona Mordekai Omujuda, oo ta anye oku mu linyongamena. Ngaashi twa mona metukulwa la tetekela, eshi Mordekai a li ina hala okulinyongamena Haman hamolwaashi ine mu fimaneka, ndele omolweliudo laye nosho yo ekwatafano laye naJehova. Ashike Haman ‘Okwa li a yada ehandu.’ — Ester 5:9.
11 Eshi Haman a li a lombwela omukulukadi waye nookaume kaye shi na sha nodino oyo, ova li ve mu ladipika a longekide omuti, u na oule weemeta di dulife po 22 nokupula ohamba i mu pe epitikilo a endjelelife ko Mordekai. Haman okwa li a hafela ediladilo lavo ndele ta longekida omuti meendelelo. — Ester 5:12-14.
12. Omolwashike ohamba ya li ya pula i leshelwe mokule momishangwa dopambelewa doshilongo, noya li ya shiiva shi na sha nashike?
12 Ombibeli oya ti: Oufiku tuu oo, “eemhofi da londoka ohamba,” onghee oya li ya pula i leshelwe mokule momishangwa dopambelewa doshilongo. Elesho olo ola li la kwatela mo ehokololo li na sha nomhangela yokudipaa Ahasveros. Okwa li tai dimbuluka oshinima osho; ovakengeleledi ovo ova li va kwatwa ndele tava dipawa. Ndele ongahelipi shi na sha naMordekai oo a li a holola omhangela oyo? Ohamba oya li ya pula ngeenge okwa li ngoo a pewa ondjabi yasha. Enyamukulo? Omulumenhu oo ka li a pewa sha. — Lesha Ester 6:1-3.
13, 14. (a) Oinima oya hovela ngahelipi okweendela nai Haman? (b) Omukulukadi waHaman nookaume kaye ova li ve mu lombwela shike?
13 Ohamba oya li ya handuka ndele tai pula kutya olyelye e li po ta dulu oku i kwafela opo i yukife oinima. Haman okwa li e liteteka, onghee okwa li a hangwa nale moshihale shohamba, tashi dulika molwaashi a li a hala okupewa epitikilo opo a dipae Mordekai. Ndele fimbo Haman a li ina pula ohamba osho a li a hala, ohamba oya li ye mu pula kutya omulumenhu oo a hokiwa kuyo oku na okufimanekwa ngahelipi. Haman okwa li te lipula kutya ohamba oye tai diladila. Onghee hano, okwa li a popya a ti: Omulumenhu oo na dikwe oshikutu shohamba ndele ta londekwa konghambe yohamba noku endaendifwa muSusan ashishe kelenga lomombala tali vilikile efimano laye. Kala nee wa fa u wete oshipala shaHaman eshi a shiiva kutya omulumenhu oo ta yelwa oMordekai. Mbela olyelye a li a pewa oshinakuwanifwa kohamba okuvilikila efimano laMordekai? OHaman. — Ester 6:4-10.
14 Haman okwa li a longa nenyeme oshilonga osho a li a tala ko shi fifa ohoni ndele ta shuna keumbo a nyika oluhodi. Omukulukadi waye nookaume kaye ova ti kutya eshi a fimaneka Mordekai moipafi, otashi ulike kutya ita ka pondola oku mu kondjifa. — Ester 6:12, 13.
15. (a) Elididimiko laEster ola eta oidjemo iwa ilipi? (b) Omolwashike shiwa kufye okukala tu na oikala yokuteelela?
15 Molwaashi Ester okwa li a teelela nelididimiko opo a ka lombwele ohamba oupyakadi waye, Haman okwa li a pewa omhito opo e litele omwiyo. Mbela itaku dulu yo okutiwa kutya Jehova oye a li a ningifa ohamba i kale ya londokwa keemhofi? (Omayel. 21:1) Itashi tu kumwifa eshi Eendjovo daKalunga tadi tu ladipike tu kale tu na oikala ‘yokuteelela.’ (Lesha Mika 7:7.) Ngeenge otwa kala twe lineekela Kalunga nokuteelela a katuke eenghatu, ohatu ka mona kutya oye ashike ta dulu okukandula po omaupyakadi e tu monghedi ya denga mbada.
Okwa li a popya nouladi
16, 17. (a) Omhito ilipi Ester a li e wete i li “efimbo lokupopya”? (b) Ongahelipi Ester a li a yooloka ko kuVasti oo a li nale omukulukadi wohamba?
16 Ester ka li vali a hala okuyeleka elididimiko lohamba; okwa li e na oku i lombwela oinima aishe eshi e va ifana olutivali koitelekela. Ndele mbela ongahelipi a li ta dulu oku shi ninga? Ohamba oya li ye mu pa omhito eshi ye mu pula vali kutya oshike osho tashi dulika a hala okuningilwa. (Ester 7:2) Ester okwa li e wete kutya paife olo “efimbo lokupopya.”
17 Otashi dulika Ester a li a ilikana kuKalunga kaye momutima fimbo ina popya eendjovo odo tadi ti: ‘Akutu ohamba! Ame ngeenge nda mona onghenda koshipala shoye, ndele ngeenge tashi wapalele ohamba, nandi xupifilwe omwenyo wange omolweindilo lange, nowoshiwana shange, eshi handi shi indile.’ (Ester 7:3) Didilika kutya okwa shilipaleka ohamba kutya okwa fimaneka etokolo layo li na sha naasho tashi wapalele ohamba. Ester ka li tuu a yooloka ko kuVasti oo a li nale omukulukadi wohamba nokwa li a fifa omushamane waye ohoni owina! (Ester 1:10-12) Kakele kaasho, Ester ka li a sheka ohamba omolwokulineekela kwayo Haman. Ponhele yaasho, okwa li a indila ohamba i xupife omwenyo waye.
18. Ongahelipi Ester a li a hololela ohamba oupyakadi oo wa li po?
18 Nopehe na omalimbililo, eindilo la tya ngaho ola li le linyengifa nola kumwifa ohamba. Olyelye oo a hala okutula omumbada wayo moshiponga? Ester okwa nyamukula: “Fye twa landwa po, ame noshiwana shange, tu hanaunwe po, tu dipawe ndele tu kombwe po. Ngeno twa landifwa po tu ninge ovapika ovalumenhu novakainhu, ngeno nda mwena, ndelenee omupya ou itau ka mona ewanifo mokunyekwa kwohamba.” (Ester 7:4) Didilika kutya Ester okwa li a popya paushili nokuholola oupyakadi waye, ndele okwa li a weda ko kutya ngeno okwa li ashike va landifwa po moupika ngeno okwa mwena. Edipao lopamihoko olo ola li yoo tali ka kuma ohamba, onghee okwa li e na oku i lombwela kombinga yalo.
19. Oshike hatu lihongo kuEster shi na sha nounghulungu wokutomhafana?
19 Oshihopaenenwa shaEster otashi tu hongo ounghulungu wokutomhafana. Ngeenge otwa hala okukundafana oupyakadi wonhumba nomuholike wetu ile naumwe oo e na eenghonopangelo, otwa pumbwa elididimiko, efimaneko nokukala ovanashili. — Omayel. 16:21, 23.
20, 21. (a) Ongahelipi Ester a li a holola omhangela yaHaman, nosha li she linyengifa ngahelipi ohamba? (b) Haman okwa li e linyenga ngahelipi eshi omhangela yaye ya nyanekwa pomutenya?
20 Ahasveros okwa li a pula a ti: “Ye olyelye, ndele openi e li, ou a diladila momutima waye oku shi ninga?” Kala nee wa fa u wete Ester ta ulike Haman ndele ta ti: “Omunandubo nomutondadi ou Haman, omunawii!” Mbela Haman okwa li te ke linyenga ngahelipi keendjovo odo da kwata moiti? Okwa li a kwatwa koumbada. Faneka nee momadiladilo oye ohamba oyo i handukedi ya tilyaneka omesho eshi ya uda kutya omuyandjimayele wayo oo ye lineekela okwe i kengelela i shaine omukanda oo tau ka dipaifa omwalikadi wa yo omuholike. Ohamba oya li ya ya koshikunino meendelelo opo i ka ngungumaneke omadiladilo ayo. — Ester 7:5-7.
21 Eshi omhangela yaHaman ya nyanekwa pomutenya, okwe livata peemhadi domumbada. Eshi ohamba ya alukila molupale ndele tai mono Haman e li komutala waEster te mu indile a filwe onghenda, oya handuka ndele tai ti kutya Haman okwa li ta kendabala okukwata omumbada keenghono meumbo lohamba. Osho ohamba ya popya osha li tashi ulike kutya Haman okwa taalela efyo. Okwa li a kufwa po a uvikwa koshipala. Umwe womovapiya vohamba okwa lombwela ohamba shi na sha nomuti munene wokumangeleka, oo Haman a li a longekidila Mordekai. Ahasveros okwa li a yandja elombwelo meendelelo kutya Haman oye na endjelelifwe komuti waye. — Ester 7:8-10.
22. Ongahelipi oshihopaenenwa shaEster tashi tu kwafele tuha teke omukumo notuha kanife eteelelo?
22 Mounyuni ou uhe na ouyuki, oshipu okudiladila kutya kape na efiku tu ka mone ouyuki tau longwa. Mbela ope na efiku limwe wa li u udite ngaho? Ester ka li a teka omukumo noka li a kanifa eteelelo. Eshi a li a mona omhito, okwa li a popila osho sha yuka nouladi nokwa li e na elineekelo kutya Jehova ota ka yukifa oinima. Natu shikuleni oshihopaenenwa shaye. Jehova ina lunduluka, oku li ashike ngaashi a li pefimbo laEster. Natango ota dulu okuyula ovanawii nosho yo ovanamakoto momalulo avo vene, ngaashi ashike a ninga Haman. — Lesha Omapsalme 7:12-17.
Okwa popila Jehova noshiwana shaYe nopehe na okuliholamwene
23. (a) Mordekai naEster ova li va pewa ngahelipi ondjabi kohamba? (b) Exunganeko laJakob eshi a li e li pokufya li na sha naBenjamin ola li la wanifwa ngahelipi? (Tala oshimhungu “Exunganeko la wanifwa.”)
23 Lwanima, ohamba oya ka shiiva kutya Mordekai oye lyelye; ke fi ashike omwaameni omudiinini oo e i amena i ha dipawe, ndele oye yo a li a tekula Ester. Ahasveros okwa li a ninga Mordekai Omuprima, ponhele yaHaman. Ohamba oya yandja kuEster eumbo laHaman noupuna waye muhapu, ndele Ester te li yandje mepashukilo laMordekai. — Ester 8:1, 2.
24, 25. (a) Omolwashike Ester a li ita ka mwena eshi omhangela yaHaman ya holoka? (b) Ongahelipi Ester a li a tula vali omwenyo waye moshiponga?
24 Molwaashi Ester naMordekai paife ova li meameno, mbela omumbada okwa li ta dulu okukala ite lipula vali nasha? Okuninga shapo e lihole mwene. Pefimbo opo, omukanda waHaman wokudipaifa Ovajuda aveshe, owa li wa tumwa nale mouhamba aushe. Haman okwa li a umba oshihoololifo ile o-Pur i li paumhulile opo a mone kutya efimbo lilipi la wapala nokuhovela eponokelo laye linyanyalifi. (Ester 9:24-26) Okwa li ku na omwedi natango, ashike efiku olo ola li tali endelele okufika. Mbela oupyakadi oo owa li ngoo tau dulu okukelelwa?
25 Ester okwa li natango a tula omwenyo waye moshiponga nopehe na okuliholamwene, eshi a ka holoka vali koshipala shohamba nonande ka li a ifanwa ko. Pomhito ei okwa lila omolwoshiwana shaye, ta indile omushamane waye a ngabeke omhango oyo ya nyika oshiponga. Ashike, eemhango odo da ningwa medina leehamba daPersia ihadi dulu okulundululwa. (Dan. 6:13, 16) Ohamba oya pa Ester naMordekai oufemba va shange omhango ipe. Eshiivifo etivali ola li la tumwa, olo tali pe Ovajuda oufemba woku liamena. Eenhondoki oda li da twala onghundana oyo iwa kOvajuda aveshe ovo ve li moitukulwa longo oyo. Paife Ovajuda ova li ve na eteelelo. (Ester 8:3-16) Diladila nee kunghee Ovajuda aveshe moitukulwalongo oyo, eshi va li tave lihomateke nokulilongekidila olwoodi, osho vaha li tava dulu okuninga ngeno kapa li omhango ipe. Sha fimanenena, mbela ‘Omwene womatanga ovakwaita’ okwa li ngoo ta ka kala pamwe noshiwana shaye? — 1 Sam. 17:45.
26, 27. (a) Jehova okwa li a pa oshiwana shaye efindano li fike peni okufinda ovatondi vasho? (b) Exunganeko lilipi la li la wanifwa eshi ovanamati vaHaman va li va hanaunwa po?
26 Eshi efiku olo la hoololwa la fika, oshiwana shaKalunga osha hangwa she lilongekida. Nokuli nomalenga mahapu Ovapersia okwa li a ama kOvajuda eshi a uda shi na sha nomuprima mupe, Mordekai Omujuda. Jehova okwa li a pa oshiwana shaye efindano linene. Nopehe na omalimbililo, okwa li a amena oshiwana shaye shiha findwe mo ku shi kwafela shi finde filufilu ovatondi vasho. * — Ester 9:1-6.
27 Kakele kaasho, Mordekai kali ta dulu okukala meameno eshi ta pashukile eumbo laHaman ofimbo ovanamati omulongo vaHaman omukolokoshi ve li momwenyo. Navo ova li va dipawa. (Ester 9:7-10) Kungaho, exunganeko lOmbibeli ola li la wanifwa, molwaashi Kalunga okwa li a xunganeka okukombwa po kwOvaamalek ovo va li ovakolokoshi novatondi voshiwana shaye. (Deut. 25:17-19) Ovanamati vaHaman otashi dulika va li vomwaavo va xuuninwa vomoshiwana osho sha tokolwa kuKalunga.
28, 29. (a) Omolwashike sha li ehalo laJehova opo Ester noshiwana shaye va kufe ombinga moita? (b) Omolwashike oshihopaenenwa shaEster shi li enangeko noupuna kufye kunena?
28 Ester okwa li e na okuhumbata oinakuwanifwa oyo idjuu unene tuu komukainhu omunyasha, ngaashi omikanda dohamba di na sha noita nokutokolela vamwe efyo. Otashi dulika shiha li shipu. Ashike osha li ehalo laJehova okwaamena oshiwana shaye shiha hanaunwe po, molwaashi moshiwana shaIsrael omo mwa li tamu ka dja Messias, oo ta ka etela ovanhu aveshe exupifo. (Gen. 22:18) Kunena, ovapiya vaKalunga ova hafa okushiiva kutya eshi Messias, Jesus, a li e uya kombada yedu okwa indika ovashikuli vaye okukufa ombinga moita, okudja tuu kefimbo olo okuyuka komesho. — Mat. 26:52.
29 Ndele nande ongaho, Ovakriste ohava lu oita yopamhepo molwaashi Satana okwa halelela shi dulife nale okunyona po eitavelo letu muJehova Kalunga. (Lesha 2 Ovakorinto 10:3, 4.) Oshihopaenenwa shaEster kashi fi tuu enangeko noupuna! Natu shikuleni oshihopaenenwa shaye mokukatuka pandunge tu na eitavelo nelididimiko, hatu longifa ounghulungu wokutomhafana, tu na ouladi notu na ehalo okupopila oshiwana shaKalunga nopehe na okuliholamwene.
^ okat. 26 Ohamba oya li ya pa Ovajuda efiku etivali opo va finde filufilu ovatondi vavo. (Ester 9:12-14) Fiyo okunena, Ovajuda ohava dimbuluka efindano olo omudo keshe mohani Adar, oyo hai hovele lwokomufilo waFebruali fiyo opehovelo laMarsa. Oshivilo osho ohashi ifanwa Purim, sha lukilwa oshihoololifo osho Haman a li a umba eshi a li a hala okuhanauna po Ovaisrael.

robotstxt: allowed

filter: keep


text:
Okwa li e hole ovanhu
“Nda nyakukilwa ovana vovanhu.” — OMAYELETUMBULO 8:31.
1, 2. Ongahelipi Jesus a ulika kutya oku hole ovanhu nohole yomoule?
OMONA waKalunga woshiveli oku li oshihopaenenwa sha denga mbada shounongo waJehova itau yelekwa nasha nokwa kala naXe e li “omunongoelela.” Jesus ka li tuu a hafa eshi Xe a “longekida eulu” nokwa “pameka omakanghameno edu”! Moinima aishe oyo Xe a shita, Jesus okwa li unene ha “nyakukilwa ovana vovanhu.” (Omayeletumbulo 8:22-31) Osha yela kutya Jesus okwa kala e hole ovanhu okudja pehovelo.
2 Lwanima, Jesus okwa ka ulika oudiinini nohole yokuhola Xe nokuulikila yo ovanhu aveshe ohole yomoule eshi a li a dja meulu nehalo liwa nokuuya kombada yedu e li omunhu. Ohole oyo ya li ye linyengifa Jesus a ninge ngaho opo a yandje omwenyo waye u ninge “oikulila yavahapu.” (Mateus 20:28; Ovafilippi 2:5-8) Eshi Jesus a li kombada yedu, Kalunga okwa li e mu pa eenghono opo a longe oikumwifilonga. Oikumwifilonga ya tya ngaho oya ulika ohole yaJesus yokuhola ovanhu nosho yo oinima iwa oyo te ke va ningila mafiku.
3. Oshike hatu ka kundafana moshitukulwa eshi?
3 Eshi Jesus a li kombada yedu okwa udifa ‘evangeli lOuhamba waKalunga.’ (Lukas 4:43) Okwa li e shii kutya Ouhamba otau ka yapulifa edina laXe notau ka kandula po omaupyakadi ovanhu fiyo alushe. Eshi a kala ta udifa, okwa longa oikumwifilonga ihapu. Oikumwifilonga oyo oya ulika kutya oku na ko nasha shili novanhu aveshe. Omolwashike osho sha fimana kufye? Omolwaashi osho a ninga otashi tu kwafele tu kale twa teelela onakwiiwa tu na omukumo. Natu ka kundafaneni oikumwifilonga yaJesus ine.
‘EENGHONO ODA LONGA MOKUVELULA OVANAUDU’
4. Oshike sha li sha ningwa po eshi Jesus a shakena nomulumenhu e na oshilundu?
4 Pefimbo loukalele waye, Jesus okwa li a ya koshitukulwa hashi ifanwa Galilea. Mushimwe shomoilando yako, okwa li a shakeneka mo omulumenhu e na oudu woshilundu wa kwata moiti. (Markus 1:39, 40) Omulumenhu oo okwa li ta vele neenghono, na Lukas oo a li ndokotola okwa popya shi na sha naye a ti kutya oku “yadi oshilundu.” (Lukas 5:12) Ombibeli oya ti kutya, eshi omulumenhu a mona Jesus ‘okwa wila poshi koshipala shaye ndele okwe mu indila: Omwene, ngeenge wa hala, Ove oto dulu okuyelifa nge.’ Omulumenhu okwa li e shii kutya Jesus oku na eenghono doku mu velula, ashike okwa li a hala okushiiva ngeenge Jesus okwa hala ngoo oku mu velula. Omolwashike mbela? Omolwaashi omulumenhu oo okwa li ashike a ikilila Ovafarisai ovo va dina ovanashilundu. Ndele mbela Jesus okwa li ta diladila shike? Mbela okwa li ta ka ungaunga ngahelipi nomulumenhu oo tashi dulika a lemanekwa neenghono koshilundu? Ngeno oove ngeno owa ninga po shike?
5. Omolwashike Jesus a li a hala okuvelula omunashilundu?
5 Osha fa shi li ngaha kutya, omulumenhu oo a li ta vele ka li a ingida kutya: “Omunashilundu! Omunashilundu!” ngaashi Omhango yaMoses ya li tai pula. (Leviticus 13:43-46) Ashike Jesus ka li e mu handukila. Ponhele yaasho, okwa li e na ko nasha nomulumenhu oo nokwa li a hala oku mu kwafela. Katu shii lelalela kutya Jesus okwa li ta diladila shike, ashike otu shii nghee a li e udite. Okwa li a etela onghenda neenghono omulumenhu oo, ndele ta longo oshikumwifilonga. Okwa li a kuma omulumenhu oo, oshinima osho paha li vali oo ta hale oku shi ninga. Jesus okwa li a popya nomufindo nonolukeno ta ti: “Onda hala, yela. Opo pefimbo tuu olo oshilundu osha dja mo muye.” (Lukas 5:13) Osha yela kutya, Jehova oye a li a pa Jesus eenghono a longe oshikumwifilonga osho shinene nokuulika kutya oku hole shili ovanhu. — Lukas 5:17.
6. Oshike shididilikwedi shi na sha noikumwifilonga oyo Jesus a longa notai ulike shike?
6 Jesus okwa li a longa oikumwifilonga ihapu keenghono daKalunga. Ina velula ashike ovanashilundu, ndele okwa li a velula yo ovanhu ve na omaudu e lili noku lili. Ombibeli oye tu lombwela kutya ovanhu ova li va kumwa eshi “ovafitamatwi tava udu, noingudu ya veluka, noilema ya enda, novapofi ova twikuluka.” (Mateus 15:31) Ngeenge Jesus a li ta velula omunhu, ka li ha pumbwa okulongifa oitukulwa yolutu yavamwe ovo ve na oukolele. Osho ine shi ninga, molwaashi Jesus okwa li e na eenghono dokuvelula oitukulwa yolutu oyo tai vele. Okwa li a velula ovanhu mepakumo leisho, nokuli navamwe ovo va li kokule naye. (Johannes 4:46-54) Mbela oihopaenenwa oyo ikumwifi otai ulike shike? Otai ulike kutya Ohamba yetu, Jesus Kristus, oi na eenghono noya hala okuxulifa po omikifi adishe fiyo alushe. Eshi hatu lihongo nghee Jesus a li a ungaunga novanhu, otashi tu kwafele tu kale tu na elineekelo kutya mounyuni mupe ota ka udila “omuxupi nohepele olukeno.” (Epsalme 72:13) Jesus ota ka velula aveshe ovo tava mono oixuna molwaashi okwa halelela oku shi ninga.
“FIKAMA, KUFA OLUTALA LOYE U ENDE”
7, 8. Hokolola kutya oshike sha li sha ningwa po fimbo Jesus ina shakena nomulumenhu oshingudu petale laBetesda.
7 Eemwedi donhumba konima eshi Jesus a velula omunashilundu, okwa li a enda okudja kuGalilea a yuka kuJudea oko a ka twikila okuudifa kombinga yonghundana iwa yOuhamba waKalunga. Ope na okukala pa li ovanhu omayovi ovo va uda etumwalaka laJesus nova li ve linyengifwa kohole yaye yoku va hola. Jesus okwa li a hala okuhekeleka eehepele novafininikwa nokupa ovanhu va tya ngaho eteelelo. — Jesaja 61:1, 2; Lukas 4:18-21.
8 Momwedi wOshijuda Nisan, Jesus okwa li a ya molweendo lokuya kuJerusalem a ka dane Opaasa. Oshilando osha li she lipyakidila molwaashi ovanhu ova li tave uya mo koshivilo osho she likalekelwa. Jesus okwa li a shakena nomulumenhu oshingudu petale hali ifanwa Betesda olo la li kolundume lotembeli.
9, 10. (a) Omolwashike ovanhu va li hava i ketale laBetesda? (b) Oshike osho Jesus a li a ninga petale, naasho otashi tu hongo shike? (Tala efano pehovelo loshitukulwa.)
9 Eengudu dovanaudu oda li hadi i kuBetesda. Omolwashike da li hadi i ko? Omolwaashi ova li va itavela kutya ngeenge omunaudu okwa i metale omo eshi omeva tae linyenge, ota veluka pashikumwifilonga. Diladila ashike kunghee ovanhu va tya ngaho va hala okuveluka va li va lyalyakana, va lulilwa, ve na oshisho novehe na eteelelo. Mbela omolwashike Jesus oo a wanenena noka li a pumbwa okuvelulwa a li a ya petale opo? Ohole yokuhola ovanhu oyo ye mu linyengifa a ye po. Naapo opo nee a li a shakeneka omulumenhu oo a kala ta vele oule wefimbo li dulife olo Jesus a kala kombada yedu. — Lesha Johannes 5:5-9.
Jesus okwa li ha kongo ovo va pumbwa ekwafo
10 Jesus okwa li a pula omulumenhu oo ngeenge okwa hala okukala vali ha ende. Diladila ashike kutya omulumenhu oo oku na okukala a li a nyemata eshi a lombwela Jesus kutya okwa hala okuveluka ndele ke na nghee molwaashi kape na oo a li a hala oku mu twala metale. Jesus okwa li e mu lombwela a ninge oshinima osho sha li sha fa itashi shiiva. Okwa li e mu lombwela a kufe olutala laye noku ende a ye. Opo nee omulumenhu okwa kufa olutala laye ndele ta hovele okweenda. Oshikumwifilonga osho oshi li oumbangi udidilikwedi waasho Jesus ta ka ninga mounyuni mupe. Otashi ulike yo ohole yomoule yaJesus yokuhola ovanhu. Okwa li ha kongo ovo va pumbwa ekwafo. Oshihopaenenwa shaJesus oshi na oku tu twa omukumo tu twikile okukonga ovanhu moshitukulwa shetu ovo va wililwa po omolwoinima ii oyo tai ningwa mounyuni.
“OLYELYE A KUMA KOSHIKUTU SHANGE?”
11. Ongahelipi Markus 5:25-34 ta ulike kutya Jesus oku hole shili ovo tava vele?
11 Lesha Markus 5:25-34. Omukainhu umwe okwa kala ta hepekwa koudu u fifa ohoni oule womido 12. Oudu waye owa li wa kuma onghalamwenyo yaye aishe mwa kwa telwa okulongela Kalunga kwaye. Okwa kala ha i keendokotola dihapu nokwa longifa oimaliwa ihapu mokukonga ouhaku ndele nande ongaho oudu waye owa naipala ashike. Efiku limwe omukainhu oo okwa li a pangela omhangela imwe i lili opo a veluke. Onghee hano, okwa li a pita mengafifi lovanhu ndele ta ka kwata koshikutu shaJesus. (Leviticus 15:19, 25) Eshi Jesus a didilika kutya muye omwa dja eenghono, okwa li a pula kutya olyelye e mu kuma. Omukainhu okwa li “a tila ndee ta kakama” nokwa ‘wila komesho yaye, ndee te mu hepaululile oshili aishe.’ Jesus okwa li e shii kutya Jehova oye a velula omukainhu oo, onghee okwa li a popya nolukeno a ti: “Omumwangekadona, eitavelo loye ole ku velula. Inda nombili, ove u kale wa veluka koudu woye.”
12. (a) Oshike twe lihonga shi na sha naJesus? (b) Oshihopaenenwa shilipi Jesus e tu tulila po?
12 Otashi hekeleke neenghono okumona nghee Jesus a ulikila ovanhu ohole, unene tuu ovo va li tava vele. Mepingafano naasho, Satana ota kendabala oku tu itavelifa kutya katu na oshilonga nokape na oo e tu hole. Ashike oikumwifilonga yaJesus oi li oumbangi kutya oku na ko nasha nafye shili nohe tu udile oukwao wananghali omolwomaupyakadi oo tu na. Inatu pandula tuu eshi tu na Ohamba nOmupristeri Omukulunhu omunahole! (Ovaheberi 4:15) Otashi dulika shi kale shidjuu kufye okuuda ko omaliudo aumwe oo a kala ta vele oule wefimbo lile, naunene tuu ngeenge itatu vele. Ashike diladila shi na sha naJesus. Okwa kala ha kenukile ovo tava vele nonande ye shidalelwe a vele. Natu kendabale ngaashi hatu dulu tu hopaenene oshihopaenenwa shaye shopahole. — 1 Petrus 3:8.
“JESUS OKWA LILA”
13. Enyumuko laLasarus otali holola shike kombinga yaJesus?
13 Jesus okwa li e linyengifwa neenghono omolwouyahame wavamwe. Pashihopaenenwa, eshi kaume kaye Lasarus a fya, Jesus okwa li a “tukuluka momhepo” ndele “ta kwatwa kolukaka” eshi a mona ovapambele vaLasarus nookaume va nyika oluhodi neenghono. (Lesha Johannes 11:33-36.) Nonande okwa i e shii kutya ota ka nyumuna Lasarus, okwa li a lila. Ka li a tila vamwe va mone omaliudo aye. Jesus okwa li a longifa eenghono daKalunga opo a alulile Lasarus momwenyo molwaashi okwa li e hole Lasarus neenghono nosho yo ovapambele vaye. — Johannes 11:43, 44.
14, 15. (a) Oshike tashi ulike kutya Jehova okwa hala okukufa po okumona oixuna kwovanhu? (b) Oshike hatu lihongo moutumbulilo, “eembiladimbuluko”?
14 Ombibeli oya hokolola Jesus ya ti okwa fa Xe Jehova filufilu. (Ovaheberi 1:3) Oikumwifilonga yaJesus otai ulike kutya Jehova naye okwa hala okuxulifa po omaudu, ouyahame nosho yo efyo. Mafiku, Jehova naJesus otava ka alulila ovanhu vahapu momwenyo. Jesus okwa ti: “Efimbo tali uya, opo aveshe ava va kala [meembiladimbuluko, NW]” otava ka nyumunwa. — Johannes 5:28, 29.
15 Jesus okwa longifa outumbulilo ‘eembiladimbuluko,’ tau ulike kutya omadiladilo aKalunga okwa kwatelwa mo. Kalunga Omunaenghono, Omushiti weshito alishe, ota ka dimbuluka okanima keshe ke na sha noonakufya vetu ovaholike, mwa kwatelwa omaukwatya avo. (Jesaja 40:26) Jehova ita ka dimbuluka ashike oonakufya molwaashi ta dulu, ndele omolwaashi a hala oku shi ninga. Omanyumuko oo a hokololwa mOmbibeli oku li oihopaenenwa itunhula i na sha naasho tashi ka ningwa mounyuni mupe.
OSHO HATU LIHONGO MOIKUMWIFILONGA YAJESUS
16. Omhito ilipi ovapiya vaKalunga vahapu ve na?
16 Ngeenge otwa kala ovadiinini, otashi dulika tu kale tu na omhito yokumona oshikumwifilonga shimwe osho sha kula neenghono inashi monika nale, shokuxupa poudjuu munene. Diva konima yaHarmagedon, ohatu ka mona oikumwifilonga ihapu. Pefimbo opo, omunhu keshe ota ka kala noukolele we lixwa po. (Jesaja 33:24; 35:5, 6; Ehololo 21:4) Kala nee ngeno wa fa u wete ovanhu tava kupulashi omakende okomesho, eenhondje, omamhango, outemba nosho yo oikwafifi yokuuda ko. Jehova oku shi shii kutya aveshe ovo tava ka xupa puHarmagedon otava ka kala va pumbwa eenghono noukolele molwaashi otava ka longa oilonga ihapu. Ovo tava ka lundululila edu alishe moparadisa iwa. — Epsalme 115:16.
17, 18. (a) Omolwashike Jesus a longa oikumwifilonga? (b) Omolwashike u na okuninga keshe osho sha pumbiwa opo u ka kale mounyuni mupe waKalunga?
17 Kunena “ongudu inene” ohai tuwa omukumo ngeenge tai lesha kombinga yanghee Jesus a velula ovanaudu. (Ehololo 7:9) Oikumwifilonga oyo oya pameka eteelelo letu likumwifi loku ka velulwa filufilu monakwiiwa. Otai ulike yo kohole oyo Omona waKalunga woshiveli e hole nayo ovanhu. (Johannes 10:11; 15:12, 13) Olukeno linene laJesus ola ulika ohole yaJehova yomoule yokuhola ovapiya vaye aveshe. — Johannes 5:19.
18 Ounyuni kunena ou yadi ouyahame, okumona oixuna nefyo. (Ovaroma 8:22) Nomolwaasho twa pumbwa ounyuni mupe waKalunga. Ovanhu aveshe ovo tava ka kala mo otava ka mona oukolele wa wana po oo Kalunga a kala e va udanekela. Omushangwa waMalakia 4:2 otau tu pe eteelelo kutya ohatu ka ‘nuka ngaashi eenhanguda, da dja moshinyongo,’ twa hafa notwa tunhukwa molwaashi otwa velulwa notwa mangululwa mokuhawanenena. Olupandu letu lokupandula Jehova nosho yo eitavelo letu momaudaneko aye nai tu linyengife tu ninge keshe osho sha pumbiwa tu ye mounyuni mupe. Itashi tu tuu omukumo okushiiva kutya oikumwifilonga yaJesus oyo a longa otai ulike kwaasho ovanhu tava ka hafela fiyo alushe mafiku pefimbo lokupangela kwaye.


text:
ONGHALAMWENYO YOPAKRISTE NOILONGA YOKUUDIFA–OKAFO KOKULONGIFWA POKWOONGALA JULI 2016
OKUKALA OMUKRISTE WASHILI
Elandulafano lovakokolindjila vondjikilile
Elandulafano lovakokolindjila vondjikilile
Okukala omukokolindjila wondjikilile otashi pula okuliunganeka nawa. Oto ka kala u na eemhito dokufuda po ngeenge owa kala ho longo eevili 18 oshivike keshe. Eevili doye otadi ka kala da wana nonande opa holoke oinima yombadilila ngaashi okuhena oukolele ile onghalo yomhepo ii. Oulindeli ovo ve li pedu, ove na omaetepo oo ta dulu okukwafela ovaudifi ovo hava longo omafiku amwe moshivike, ovo hava i koilonga omafiku aeshe nosho yo ovo vehe na nawa oukolele ile ve na omangabeko. Ngeenge omwa ningi omalunduluko, otashi dulika umwe womoukwaneumbo weni a ka hovele okukokola ondjila muSeptemba. Omolwashike itamu kundafana oshinima osho pelongelokalunga loukwaneumbo weni?


text:
EHOKOLOLO 19
Oukwaneumbo waJakob tau hapupala
TALA koukwaneumbo munene oo u li mefano olo. Mefano olo otamu monika Jakob novanamati vaye 12. Ndele Jakob okwa li yo e na ovanakadona. Mbela ou shii omadina ounona vaJakob? Natu ke lihongeni kombinga yavamwe vomuvo.
Lea okwa dalela Jakob ovanamati vane: Ruben, Simeon, Levi naJuda. Ndele Rakel okwa li a nyemata neenghono, molwaashi ka li ha mono ounona. Onghee hano, okwa yandja omupiya waye Bilha kuJakob opo a dale naye. Bilha okwa dalela Jakob ovanamati vavali: Dan naNaftali. Opo nee Lea naye okwa yandja omupiya waye Silpa kuJakob opo a dale naye. Silpa okwa dalela Jakob ovanamati vavali: Gad naAsser. Natango, Lea okwa ka dalela Jakob ovamati vavali: Isaskar naSebulon.
Xuuninwa, Rakel okwa ka dalela Jakob okamati ndele te ka luku Josef. Lwanima, ohatu ke lihonga shihapu kombinga yaJosef, molwaashi okwa ka ninga omulumenhu a fimana neenghono. Ovamati aveshe ovo 11 ova dalwa fimbo Jakob a li natango meumbo laLaban, xe yaRakel.
Jakob okwa li yo e na ovanakadona, ndele Ombibeli oya tumbula po ashike umwe kedina. Edina laye oDina.
Jakob okwa li a tokola okufiya po Laban nokushuna kuKanaan. Onghee hano, okwa ongela oukwaneumbo waye aushe noufita waye munene weedi noweengobe ndele tava i molweendo olo lile.
Konima eshi Jakob va fika muKanaan, Rakel okwa ka dala vali okamati kamwe. Okamati oko oka dalwa fimbo va li natango mondjila. Rakel okwa li a dala okaana oko noudjuu nohauxuuninwa okwa ka fya fimbo a li ta dala. Ashike okahanana ko oka li ke li nawa. Jakob okwe ka luka Benjamin.
Oshiwa okukoneka omadina aeshe ovanamati vaJakob 12, molwaashi omapata aeshe oshiwana shaIsrael okwa dja muvo. Omapata 10 aIsrael okwa li a lukilwa ovana vaJakob 10, ofimbo omapata avali aIsrael a lukilwa ovanamati vavali vaJosef. Pefimbo opo ovamati aveshe ovo va dalwa, Isak okwa li natango e na omwenyo, nosha yela kutya okwa li a hafa neenghono eshi a li e na ovatekulu vahapu. Ndele natu ka taleni kutya oshike sha ka ningilwa omutekulu waye Dina.
Genesis 29:32-35; 30:1-26; 35:16-19; 37:35.


text:
ETUKULWA 12
“MuKalunga omu na tuu mbela ouhenouyuki?”
1. Oihopaenenwa oyo yokuhenouyuki otashi dulika i tu kume ngahelipi?
NATU tye nee omufiyekadi omunamido okwa kufwa monanguwi oimaliwa yaye oyo a li a tuvikila. Okahanana oka ekelwashi kuina oo ehe na ohole. Omulumenhu umwe okwa tulwa modolongo molwaashi a lundilwa kutya okwa ninga omunyonena wonhumba. Oto ke linyenga ngahelipi keenghalo odo? Onghalo keshe ya tumbulwa otashi dulika i ku nyemateke, naasho oshi shii okuudiwa ko. Otu na eliudo olo hali tu lombwele kutya shonhumba oshi li mondjila ile osha puka. Ngeenge okuhenouyuki taku ningwa, ohaku tu nyemateke. Ohatu kala twa hala ovo va longelwa ominyonena va futilwe oinima yavo, naava va longa ominyonena da tya ngaho va katukilwe onghatu. Ngeenge osho inashi ningwa, otashi dulika tu kale hatu lipula kutya: ‘Mbela Kalunga oku wete ngoo okuhenouyuki kwa tya ngaho? Omolwashike ita katuka onghatu a yukife oinima?’
2. Habakuk okwa li e linyenga ngahelipi eshi a mona okuhenouyuki kwopefimbo laye, nomolwashike Jehova ine mu hanyena?
2 Momukokomoko wondjokonona, ovapiya vaJehova ovadiinini navo ova li va pula omapulo a faafana naao e li mokatendo ka tetekela. Pashihopaenenwa, omuprofeti Habakuk okwa li a ilikana kuKalunga a ti: “Oshike Ove ho talifa nge osho inashi yuka, ndele ndi nokutala eshunduko? Heeno, owii noukolokoshi u li koshipala shange. Ope nondubo neemhata.” (Habakuk 1:3) Jehova ka li a hanyena Habakuk eshi a li ta pula ngaho, molwaashi oye a shitila ovanhu oukwatya wouyuki. Doshili, Jehova okwe tu shita tu na oukwatya wouyuki ngaashi ye, ashike owa ngabekwa.
Jehova oku tonde okuhenouyuki
3. Omolwashike hatu dulu okutya Jehova oku wete filufilu okuhenouyuki oko taku ningwa e tu dule?
3 Jehova oku wete okuhenouyuki oko taku ningwa. Ombibeli oya popya shi na sha nefimbo laNoa ya ti: ‘Omwene okwa mona owii wovanhu kombada yedu wa li uhapu, nomauko omadiladilo omitima davo okwa li mai efimbo alishe.’ (Genesis 6:5) Natu konakoneni eityo letumbulo olo. Luhapu, etaleko letu li na sha nokuhenouyuki ohali kala le likolelela koinima inini oyo tashi dulika twa uda ile twa mona. Mepingafano naasho, Jehova oha kala e wete okuhenouyuki akushe oko taku ningwa mounyuni aushe. Kakele kaasho, oha konakona yo omauko omitima, oo haa ningifa ovanhu va longe osho inashi yuka. — Jeremia 17:10.
4, 5. (a) Ombibeli otai ulike ngahelipi kutya Jehova oku na ko nasha naavo tava ungaungwa navo shihe li pauyuki? (b) Ongahelipi Jehova a ningilwa okuhenouyuki?
4 Ndele Jehova oha ningi shihapu shihe fi ashike okumona okuhenouyuki. Oku na ko nasha yo naavo tava ningilwa okuhenouyuki. Eshi oshiwana shaye sha li tashi hepekwa kovatondi vasho, okwa li a nyika oluhodi “eshi va kema omolwovafininiki novahepeki vavo.” (Ovatokolipangeli 2:18) Otashi dulika wa didilika kutya eshi ovanhu tava ende tava kenyanana kokuhenouyuki oko ve wete, ohashi va ningifa vaha kale vali tava kenukile ovo tava ningilwa okuhenouyuki. Ndele okuhenouyuki ihaku ningifa Jehova aha kale ita kenukile ovanhu. Jehova okwa kala ta tale okuhenouyuki akushe oko kwa kala taku ningwa momukokomoko womido 6 000 lwaapo da pita, ndele nande ongaho, oku ku tonde ashike natango. Ombibeli oye tu shilipaleka kutya oinima ngaashi “elaka li noipupulu, nomake taa tileshi ohonde i he netimba” nosho yo “ondombwedi i noipupulu tai tandavelifa oipupulu” oyo oixuna kuye. — Omayeletumbulo 6:16-19.
5 Natu ka konakoneni yo shi na sha nanghee Jehova a li a ulika kutya ina panda okuhenouyuki kwovawiliki vomuIsrael. Okwa li a nwefa mo omuprofeti waye umwe e va pule ta ti: “Hanye tuu mu nokushiiva ouyuki hamba?” Konima eshi Jehova a hokolola pafaneko nghee hava longifa nai eenghono davo, okwa li a xunganeka shi na sha noilanduliko oyo ovalumenhu ovo va nyonauka va li tava ka mona, a ti: “Otava ka kuwila Omwene, ndelenee Ye ite ke va nyamukula. Ndelenee Ye ote ke va holeka oshipala shaye mefimbo tuu olo, molwaashi vo ova ninga eshi inashi yuka.” (Mika 3:1-4) Osho itashi ulike tuu kutya Jehova oku tonde okuhenouyuki! Jehova naye oha ningilwa okuhenouyuki. Oule womido omayovi, Satana okwa kala te mu lundile shihe li pauyuki. (Omayeletumbulo 27:11) Shimwe vali, okwa li a kumwa kokuhenouyuki kunyanyalifi oko kwa li kwa ningilwa Omona waye, oo “ina longa oulunde washa,” ndele okwa dipawa onga omukaulinyanga. (1 Petrus 2:22; Jesaja 53:9) Osha yela kutya Jehova oku na ko nasha novanhu ovo tava ningilwa okuhenouyuki.
6. Otashi dulika tu linyenge ngahelipi ngeenge hatu ningilwa okuhenouyuki, nomolwashike?
6 Ngeenge tu wete okuhenouyuki taku ningilwa vamwe ile hatu ku ningilwa, oshi li paushitwe okuhanduka neenghono. Otwa shitwa oshifeka shaKalunga, oo e tonde filufilu okuhenouyuki. (Genesis 1:27) Ndele mbela omolwashike Kalunga a efa okuhenouyuki ku kale po?
Omhata i na sha nounamapangelo waKalunga
7. Hokolola nghee ounamapangelo waJehova wa li wa shongwa.
7 Enyamukulo kepulo olo li li mokatendo ka tetekela ola pambafana nomhata i na sha nounamapangelo. Ngaashi twe shi mona, Omushiti oku na oufemba wokupangela edu nosho yo oishitwa oyo i li ko. (Epsalme 24:1; Ehololo 4:11) Ndele nale pehovelo londjokonona yovanhu, ounamapangelo waJehova owa li wa shongwa. Osho osha enda ngahelipi? Jehova okwa li a lombwela omunhu wotete, Adam, kutya ina lya komuti wonhumba oo wa li moshikunino osho sha li eduumbo laye, Oparadisa. Oshike sha li tashi ka ningwa po ngeenge okwa kala ina dulika? Kalunga okwe mu lombwela a ti: “Ove u noku ka fya shili.” (Genesis 2:17) Oshipango shaKalunga kasha li shidjuu kuAdam nomukulukadi waye, Eva. Ndele nande ongaho, Satana okwa li a itavelifa Eva kutya Kalunga okwe va ngabeka unene. Satana okwa ti kutya oshike tashi ka ningwa po ngeenge okwa li komuti oo wa dilikwa? Okwa lombwela Eva a ti: ‘Nye itamu ka fya shili. Ndelenee Kalunga oku shi shii nokutya, ngenge tamu li kuo, omesho eni otaa pashuka, opo mu shiive ngaashi Kalunga ouwa nowii.’ — Genesis 3:1-5.
8. (a) Satana okwa popya oipupulu ilipi eshi a li ta popi naEva? (b) Satana okwa shonga shike shi na sha nounamapangelo waKalunga?
8 Satana ina lundila ashike Kalunga kutya okwa holeka Eva ouyelele umwe wa fimana, ndele okwe mu lundila yo kutya okwa lombwela Eva oipupulu. Satana ka li a tula momalimbililo oushili oo kutya Kalunga oku li omunamapangelo aeshe. Ndele okwa shonga oufemba waKalunga wokukala omupangeli, kokutya okwa wana ngoo shili okupangela nonokutya oha pangele ngoo pauyuki. Noitya imwe, okwa ti kutya Jehova ita pangele pauyuki nomonghedi oyo tai etele ovapangelwa vaye ouwa.
9. Eshi Adam naEva va nyona, ova li va mona oilanduliko ilipi, nounashibofa wavo owa etifa po omapulo a fimana elipi? (b) Omolwashike Jehova a li ina hanauna po ovanashibofa?
9 Lwanima, Adam naEva ova ka tukulila Jehova oshibofa mokulya komuti oo a li e va kelela vaha lye ko. Ngaashi Jehova a li a popya, ova li va pewa ehandukilo lefyo omolwokuhadulika kwavo. Oipupulu yaSatana oya li ya pendula vali omapulo amwe a fimana ngaashi kutya: Mbela Jehova oku na ngoo shili oufemba wokupangela ovanhu ile ovanhu ove na okulipangela vo vene? Jehova oha pangele ngoo monghedi iwa elela? Jehova okwa li ta dulu okulongifa eenghono daye dinenenene opo a hanaune po ovanashibofa ovo meendelelo. Ashike omhata oyo ya holoka po oi na sha nounamapangelo waye, ndele haneenghono daye. Ngeno Kalunga okwa hanaunine po Adam, Eva nosho yo Satana, ngeno osho inashi yandja oumbangi kutya epangelo laye oli li pauyuki. Mepingafano naasho, osho ngeno otashi dulika sha pendula omalipulo mahapu e na sha nokupangela kwaye. Opa li pe na okupita efimbo lile opo ku monike kutya ovanhu otava dulu ngoo okulipangela vo vene nomupondo va manguluka ko kuKalunga, ile hasho.
10. Ondjokonona oya holola shike shi na sha nokupangela kwopanhu?
10 Eshi Jehova a efa pa pite efimbo, osha ulika shike? Momukokomoko womido omayovi da pita, ovanhu ova kala tava hetekele omaludi aeshe omapangelo, mwa kwatelwa epangelo loukanyamukulwa, loudemokoli, lousosiale nosho yo loukomonisi. Omapangelo aeshe okwa ngongwa nawa mOmbibeli eshi ya ti: “Omunhu ta pangelele omukwao omupya.” (Omuudifi 8:9) Omuprofeti Jeremia okwa popya mondjila eshi a ti: “Akutu, Omwene, ondi shi shii nokutya, ondjila yomunhu ihai kala mepangelo laye mwene, ile mepangelo lomulumenhu nhumbi ta ende, nhumbi ta yukifa eenghatu daye.” — Jeremia 10:23.
11. Omolwashike Jehova a efa ovanhu va mone oixuna?
11 Jehova okwa kala e shi shii kutya okutukauka ko kwovanhu kuye ile okulipangela vo vene, otashi ka etifa okumona oixuna kuhapu. Ndele mbela osho otashi ulike kutya Kalunga ke na ouyuki eshi a efa eenghalo dii di twikile efimbo lile? Hasho nandenande! Oku shi faneka: Natu tye nee ngeno ou na okaana oko ka pumbwa okutandwa opo ka hakulwe omukifi oo wa kwata moiti. Ou shii kutya okaana koye ngeenge oka tandwa otaka kala taka vele neenghono, naasho otashi ke ku nyikifa oluhodi. Ashike ou shii kutya etando otali ka kwafela okaana koye ka kale noukolele muwa. Sha faafana, Kalunga oku shi shii nokwa xunganeka nokuli kutya eshi a efa ovanhu ve lipangele vo vene otashi ke va etela omaupyakadi nokumona oixuna. (Genesis 3:16-19) Ndele oku shii yo kutya otashi ka etela ovanhu epepelelo lashili notali kalelele ngeenge okwa efa ovanhu aveshe va mone oilanduliko younashibofa. Kungaho, omhata oyo otai ka xulifwa po filufilu fiyo alushe.
Omhata i na sha noudiinini wovanhu
12. Ngaashi sha ulikwa moshihopaenenwa shaJob, Satana okwa shonga ngahelipi ovanhu?
12 Ope na yo omhata imwe vali. Eshi Satana a shonga oufemba waKalunga wokupangela nonokutya oha pangele ngoo pauyuki, ka li ashike a shonga ounamapangelo waKalunga, ndele okwa li yo a shonga oudiinini wovapiya vaYe. Pashihopaenenwa, didilika osho Satana a li a lombwela Jehova shi na sha nomulumenhu omudiinini Job, eshi a ti: “Ove mwene, ndi shii, we mu amena keembinga adishe neumbo laye naaishe e i kwete. Ove wa nangeka noupuna oilonga yomake aye noimuna yaye ya hapupala neenghono moshilongo. Ndelenee nana eke loye u kume aishe e i kwete: ye ote ke ku liteeka shili moipafi yoye.” — Job 1:10, 11.
13. Satana okwa li ta tomhafana ngahelipi eshi a li ta lundile Job, nongahelipi osho sha kwatela mo ovanhu aveshe?
13 Satana okwa li ta ti kutya Job okwa li ashike omudiinini kuJehova molwaashi Jehova e mu amena. Kungaho, Satana okwa li a hala okutya oudiinini waJob kawa li washili nonokutya okwa li ta longele ashike Kalunga molwaashi ta pewa sha. Okwa li ta tomhafana kutya ngeenge Job okwa kufwa omanangeko noupuna oo a pewa kuKalunga, ote ke mu liteeka. Satana okwa li e shi shii kutya Job okwa li “e he noshipo nomuyuki ndee ta tila Kalunga ndee ta kukuma owii.” * Ngeno Satana okwa ningifile Job a efe po oudiinini waye, osho ngeno osha ulika shike shi na sha novanhu aveshe? Osha yela kutya Satana okwa li a tula momalimbililo oudiinini wovanhu aveshe ovo va hala okulongela Kalunga. Doshili, Satana momhata omo okwa kwatela mo ovanhu aveshe eshi a lombwela Jehova a ti: ‘Omunhu keshe [shihe fi ashike Job] osho e shi na, te shi yandjele omwenyo waye.’ — Job 1:8; 2:4.
14. Ondjokonona oya ulika shike shi na sha nelundilo olo Satana a lundila ovanhu?
14 Mepingafano nelundilo laSatana, ondjokonona oya ulika kutya ngaashi Job, ovanhu vahapu ova kala va kanyatela oudiinini wavo kuJehova momayeleko. Ova hafifa omutima waJehova omolwoudiinini wavo, naasho osha pa Jehova omhito a nyamukule Satana oo a popya nounhwa a ti kutya ovanhu otava ka efa okulongela Jehova ngeenge otava mono oixuna. (Ovaheberi 11:4-38) Doshili, ovanamitimadiwa ohava kala va tokola toko okuhapilamena Kalunga. Nokuli nonande ova kale va wililwa po keenghalo dinyikifa oluhodi, ohava kala ve lineekela filufilu kutya ote ke va pa eenghono opo ve lididimike. — 2 Ovakorinto 4:7-10.
15. Epulo lilipi tali dulu okuholoka po li na sha nomatokolo aKalunga omonakudiwa nosho yo omonakwiiwa?
15 Okutula moilonga ouyuki kwaJehova inaku kwatela mo ashike okuungaunga nomhata i na sha nounamapangelo waye nosho yo oudiinini wovanhu. MOmbibeli omu na oihopaenenwa i na sha nanghee Jehova a li a tokola oohandimwe nosho yo oiwana. Omu na yo omaxunganeko e na sha nomatokolo oo ta ka ninga monakwiiwa. Omolwashike hatu dulu okukala nelineekelo kutya Jehova oha tokola alushe nota ka tokola pauyuki?
Ouyuki waKalunga owa denga mbada
16, 17. Oihopaenenwa ilipi tai ulike kutya ovanhu ove na omataleko a ngabekwa e na sha nouyuki washili?
16 Osha yukila ko eshi taku popiwa shi na sha naJehova taku ti: “Eendjila daye adishe [oda yuka, OB-1986].” (Deuteronomion 32:4) Kape na umwe womufye ta dulu okupopya kutya osho e li ngaho, molwaashi luhapu omataleko etu a ngabekwa ohae tu imbi tu kale tu wete alushe kutya oshike sha yuka okuninga monghalo yonhumba ile yongadi. Pashihopaenenwa, natu konakoneni shi na sha naAbraham. Okwa li a ilikana kuJehova shi na sha nehanauno laSodom omo oukolokoshi wa li apeshe. Okwa pula Jehova a ti: “Ove to ka nyonauna tuu omuyuki pamwe nomuhenakalunga?” (Genesis 18:23-33) Enyamukulo ola li oahowe. Jehova okwa li ashike ‘a lokifila Sodom osulfuri nomundilo’ konima eshi omuyuki Lot novanakadona vaye va fika moshilando shaSoar. (Genesis 19:22-24) Mepingafano naAbraham, Jona okwa li a “handuka” eshi Kalunga a fila onghenda Ovaninive. Molwaashi Jona okwa li e va lombwela shi na sha nehanauno lavo, okwa li a hala va hanaunwe po nokuli nonande ova li ve livela ombedi shili. — Jona 3:10–4:1.
17 Jehova okwa li a shilipaleka Abraham kutya iha ulike ashike ouyuki waye mokuhanauna po ovakolokoshi, ndele ohe u ulike yo mokuxupifa ovayuki. Ndele, Jona okwa li a fininikwa e lihonge kutya Jehova omunanghenda. Ngeenge ovanyoni ove lialuluka, Jehova ohe va ‘kufile po.’ (Epsalme 86:5) Mepingafano novanhu vamwe ovo hava ningi oinima opo va kaleke po eendodo davo, Jehova iha tokolele ovanhu etokolo la kwata moiti opo ngeno a ulike eenghono daye, ye iha efa okuudila oukwao wananghali ovanhu molwaashi ngeno a tila okutalika ko omunghundi. Oha file ovanhu onghenda ngeenge ope na etomheno loku shi ninga. — Jesaja 55:7; Hesekiel 18:23.
18. Yandja oshihopaenenwa okudja mOmbibeli osho tashi ulike kutya Jehova iha wilikwa komaliudo ongaho.
18 Jehova iha wilikwa komaliudo ongaho. Eshi oshiwana shaye sha li hashi longele oikalunga, okwa li e shi lombwela sha yukilila a ti: “Handi ku tokola pakweenda kwoye, nohandi efa oixuna aishe i ku hange. Ndele eisho lange itali ke ku tala nolukeno, ndee itandi filonghenda, ndelenee handi efa eendjila doye di ku hange.” (Hesekiel 7:3, 4) Ngeenge ovanhu itava longo osho sha yuka, Jehova ohe va tokola she likolela keenghatu davo. Ashike etokolo laye ohali kala la kanghamena koumbangi wa kola. Onghee hano, eshi Jehova a uda ‘onghuwo’ i na sha naSodom naGomorra, okwa ti: “Ame nda hala okukolokela poshi nokutala ngenge va ninga tuu shili ngaashi onghuwo molwavo ya fika kuame.” (Genesis 18:20, 21) Inatu pandula tuu eshi Jehova ina fa ovanhu vahapu ovo hava fiki pexulifodiladilo ofimbo inava uda ouyelele we lixwa po! Doshili, Jehova oku li ngaashi Ombibeli ye mu popya eshi ya ti: ‘Oye Kalunga koudiinini, oo ehe na ouhenouyuki.’ — Deuteronomion 32:4, yelekanifa NW.
Kala we lineekela ouyuki waJehova
19. Otu na okuninga shike ngeenge otwa limbililwa ouyuki waJehova ngeenge tashi uya poinima yonhumba?
19 Ombibeli inai kundafana epulo keshe li na sha neenghatu odo Jehova a li a katuka monakudiwa; inai yandja yo oumbangi aushe u na sha nanghee Jehova ta ka tokola ovanhu pauhandimwe ile paengudu monakwiiwa. Ngeenge otwa limbililwa shi na sha nomahokololo onhumba ile nomaxunganeko oo taa hangwa mOmbibeli nokape na sha osho sha yelifa moule oinima ya tya ngaho, nafye ohatu dulu okuulika oikala youdiinini ngaashi omuprofeti Mika oo a shanga a ti: “Handi teelele Kalunga kexupifo lange.” — Mika 7:7.
20, 21. Omolwashike hatu dulu okukala noushili kutya Jehova oha longo alushe osho sha yuka?
20 Ohatu dulu okukala noushili kutya monghalo keshe, Jehova ota ka ninga osho sha yuka. Nonande ovanhu otava monika vehe na ko nasha nokuhenouyuki oko taku longwa, Jehova okwa udaneka a ti: “Ehandu olange, ame handi futu.” (Ovaroma 12:19) Ngeenge otu na oikala yokuteelela, nafye ohatu ka kala twa tomwa ngaashi omuyapostoli Paulus oo a ti: “MuKalunga omu na tuu mbela ouhenouyuki? Nandenande.” — Ovaroma 9:14.
21 Paife otu li ‘momafimbo madjuu.’ (2 Timoteus 3:1) Okuhenouyuki nosho yo ‘omahepeko’ manene okwa etifa okumona oixuna kuhapu. (Omuudifi 4:1) Ndelenee, Jehova ina lunduluka. Natango oku tonde okuhenouyuki noku na ko nasha shili naavo tava ningilwa okuhenouyuki. Ngeenge otwa kala ovadiinini kuJehova nokuyambidida ounamapangelo waye, ote ke tu pameka opo tu lididimike fiyo efimbo laye la fika eshi ta ka xulifa po okuhenouyuki akushe pefimbo lepangelo lOuhamba waye. — 1 Petrus 5:6, 7.
^ okat. 13 Jehova okwa popya shi na sha naJob a ti: “Ove wa didilika tuu omupiya wange Job?” (Job 1:8) Job otashi dulika a li ko konima yefyo laJosef nofimbo Moses ina nangekwa po e li omuwiliki wOvaisrael. Onghee hano, pefimbo opo okwa li taku dulu okutiwa kutya kape na omunhu e na oudiinini wa fa waJob.


text:
EHOKOLOLO 89
Jesus ta taataa ovashingifi motembeli
JESUS ota monika lela a handuka mefano olo, hasho mbela? Mbela ou shi shii kutya omolwashike a handuka ngaho? Okwa li a handuka, molwaashi ovalumenhu ovo u wete mefano ve li motembeli yaKalunga ova li ovanalwisho voimaliwa. Otava kendabala okulikola oimaliwa ihapu movanhu ovo have uya kotembeli okulongela Kalunga.
Mbela ou wete mo eengobe deenyasha needi neenghuti mefano olo? Oinamwenyo aishe oyo otai landifwa kovalumenhu ovo have uya okulandifila motembeli. Mbela ou shi shii kutya omolwashike? Ohave uya okulandifila motembeli, molwaashi Ovaisrael ova li pumbwa okuningila Kalunga omaxwikiloyambo oimuna noudila.
Omhango yaKalunga oya li tai pula kutya ngeenge Omuisrael okwa ningi epuko lonhumba, oku na okuyambela Kalunga eyambo. Kakele kaasho, opa li yo natango eemhito dimwe opo Ovaisrael va li hava yambele Kalunga omayambo. Ndele mbela openi Ovaisrael va li tava dulu okuhanga oinamwenyo opo va yambele Kalunga omayambo?
Ovaisrael vamwe ova li ve na eengobe davo vene noudila. Onghee hano, ova li tava dulu okuyamba po imwe yomoinamwenyo yavo. Ndele Ovaisrael vamwe ova li va hepa, kava li ve na oimuna ile oudila. Vamwe ova li hava di kokule naJerusalem, nomolwaasho kava li tava dulu okushinga oimuna okudja kokule ve uye nayo kotembeli. Onghee hano, ovanhu ova li have uya okulanda oimuna ile oudila potembeli opo va dule okuyambela Kalunga omayambo. Ndele ovalumenhu ovo va li hava shingifile motembeli ova li hava nyokoma vakwao, tava pula oimaliwa ihapu neenghono. Shikwao vali, kava li ve na okukala tava landifile oinamwenyo yavo motembeli yaKalunga.
Osho osho sha li sha handukifa Jesus. Onghee hano, okwa li a undwila poshi oitaafula yovalumenhu ovo noimaliwa yavo oya li ya halakana pedu. Natango, Jesus okwa li a ninga ongola ndele ta te mo nayo oinamwenyo aishe motembeli, nokwa li a lombwela ovalandifi veenghuti a ti: ‘Kufei mo oinima ei! Ongulu yaTate inamu i ninga onhele yokulikolela oimaliwa.’
Ovahongwa vaJesus vamwe ova li ve uya pamwe naye kotembeli muJerusalem. Ova li va kumwa eshi va mona Jesus ta ningi ngaho. Ndele osho oshe va dimbulukifa omushangwa umwe mOmbibeli oo tau popi kombinga yOmona waKalunga, tau ti: ‘Ohole yaye yokuhola ongulu yaKalunga otai ka kala ya xwama muye ngaashi omundilo.’
Jesus okwa li a longa oikumwifilonga ihapu pefimbo olo a li e uya koshivilo shOpaasa muJerusalem. Konima yefimbo, Jesus okwa dja mo muJudea ndele ta shuna kuGalilea. Ndele manga ina fika muGalilea, okwa li a tavakana moshitukulwa shaSamaria. Natu ka taleni kutya oshike sha li sha ningwa po fimbo a li ta tavakana moshitukulwa osho.
Johannes 2:13-25; 4:3, 4.


text:
“Tamu ka ninga eendombwedi dange”
‘[Jesus] okwe va nyamukula, ta ti: Tamu ka ninga eendombwedi dange ofiyo okominghulo dounyuni.’ — OIL. 1:7, 8.
1, 2. (a) Olyelye ondombwedi yaJehova ya tongomana? (b) Edina Jesus otali ti shike, nongahelipi Omona waKalunga a li metwokumwe nedina laye?
POMHITO imwe eshi Jesus Kristus a li ta pangulwa, okwa li a lombwela omupangeli waJudea Omuroma, a ti: “Onghee nda dalwa nde uya mounyuni ou, ndi [hepaulule] oshili.” (Lesha Johannes 18:33-37.) Jesus okwa li a popya ye mwene kutya ohamba. Omido donhumba lwanima, omuyapostoli Paulus okwa popya shi na sha noshihopaenenwa osho shaJesus shouladi, “ou a hepaulula ehepaululo liwa koshipala shaPontius Pilatus.” (1 Tim. 6:13) Otashi pula lela ouladi okukala “omuhepaululi omudiinini nOmunashili,” ile tu tye, ondombwedi yashili mounyuni waSatana ou u yadi outondwe. — Eh. 3:14.
2 Jesus okwa dalwa e li ondombwedi yaJehova, molwaashi okwa dja moshiwana shOvajuda. (Jes. 43:10) Okwa ka kala ondombwedi inenenene oyo Kalunga e lihoololela omolwedina laye. Jesus okwa li ha katuka filufilu metwokumwe neityo ledina laye olo a lukwa kuKalunga. Eshi omweengeli a li a lombwela xe omutekuli waJesus, Josef, kutya Maria okwa ninga oufimba womhepo iyapuki, omweengeli okwa weda ko ta ti: “Ota ka dala okamati, ndee to ke mu luka JESUS, osheshi Oye ta ka xupifa oshiwana shaye momatimba asho.” (Mat. 1:20, 21) Ovahongwanhu vOmbibeli ova dimina kutya edina Jesus ola dja kedina lOshiheberi, Jeshua, noli na exupipiko ledina laKalunga; otali ti: “Jehova oye Omuxupifi.” Metwokumwe nedina laye, Jesus okwa li a kwafela ‘eedi odo da kana domeumbo laIsrael’ di livele ombedi omolwomatimba ado opo di kale vali da hokiwa kuJehova. (Mat. 10:6; 15:24; Luk. 19:10) Jesus okwa kala ta yandje oundombwedi nouladi kombinga yOuhamba waKalunga. Omushangi wEvangeli Markus okwa ti: “Jesus okwa ya kuGalilea, ndele okwa udifa evangeli laKalunga, ndee ta ti: Efimbo ola fika, ouhamba waKalunga wa ehena popepi, lidilululeni nye mu itavele evangeli.” (Mark. 1:14, 15) Jesus okwa li yo a tokola nouladi ovawiliki velongelokalunga lOshijuda, osho she va ningifa ve mu valele komuti. — Mark. 11:17, 18; 15:1-15.
“OILONGA INENE YAKALUNGA”
3. Oshike sha li sha ningwa po mefiku etitatu okudja eshi Jesus a fya?
3 Oshinima vali shimwe shikumwifi oshosho kutya mefiku etitatu konima eshi Jesus a dipawa nonyanya, Jehova okwe mu nyumuna, ashike ine mu nyumuna a ninge vali omunhu wopambelela, ndele okwe mu nyumunina omwenyo wopamhepo ihau fi. (1 Pet. 3:18) Opo Omwene Jesus a ulike kutya okwa nyumuka, okwa li e lilundululila molutu lopanhu. Efiku a nyumuka, okwa li e lihololela ovahongwa ve lili noku lili peemhito dopatano lwaapo. — Mat. 28:8-10; Luk. 24:13-16, 30-36; Joh. 20:11-18.
4. Oshike sha li sha ningwa po eshi Jesus e lihololela ovahongwa vaye, nokwa li e va lombwela va ninge shike?
4 Oshikando oshititano Jesus okwa li e lihololela ovayapostoli vaye nosho yo ovo va li va ongala pamwe navo. Jesus okwa li a konakona pamwe navo Eendjovo daKalunga, pomhito oyo itai dimbiwa nandenande. Ombibeli oya ti: “Okwe va fatululila eendunge davo okushiiva omishangwa.” Kungaho, ova li va uda ko kutya okudipawa kwaye kovatondi vaKalunga nenyumuko laye lopashikumwifilonga oya kala nale ya xunganekwa mOmishangwa. Pexulilo lokwoongala oko ku na sha nenyumuko, Jesus okwa li a lombwela ovapwilikini vaye kutya ove na oshinakuwanifwa shashike. Okwe va lombwela kutya “medina laye elidilululo nedime po lomatimba oli nokuudifilwa oiwana aishe nokuhovela muJerusalem.” Okwa weda ko vali ta ti: “Nye eendombwedi daai aishe.” — Luk. 24:44-48.
5, 6. (a) Omolwashike Jesus a ti: ‘Tamu ka ninga eendombwedi dange’? (b) Oshinima shipe sha pamba elalakano laJehova shilipi ovahongwa vaJesus ve na okushiivifa?
5 Konima yomafiku 40, pefimbo lelihololo laJesus laxuuninwa, ovayapostoli vaye ova li ve udite ko nawa kutya okwa li a hala okutya shike eshi a popya paunafangwa ashike eendjovo daye otadi ti sha, a ti: “Otamu pewa eenghono, Omhepo Iyapuki ngenge tai uya munye, ndee tamu ka ninga eendombwedi dange muJerusalem nomuJudea ashishe nomuSamaria nofiyo okominghulo dounyuni.” (Oil. 1:8) Omolwashike Jesus a ti: ‘Tamu ka ninga eendombwedi dange,’ ndele ina tya daJehova? Jesus ina tya daJehova molwaashi ovo a li ta popi navo Ovaisrael ovo va hangwa nale ve li eendombwedi daJehova.
6 Pomhito opo, ovahongwa vaJesus ova li tava ka shiivifa oshinima shipe sha pamba elalakano laJehova, osho shinene shi dulife okumangululwa kwOvaisrael moupika wOvaegipti nolwanima omoukwatwa waBabilon. Ova li tava ka shiivifa efyo nenyumuko laJesus Kristus olo la mangulula ovanhu moukwatwa wa kwata moiti neenghono, sha hala kutya, moupika woulunde nefyo. POpentekoste yomo 33 O.P., ovahongwa vaJesus vape ovavaekwa ova li va lombwela ovanhu kombinga ‘yoilonga inene yaKalunga,’ navahapu ova li va tambula ko onghundana oyo. Onghee hano, fimbo Jesus e li meulu kolulyo laXe, okwa li a hovela okumona nghee edina laye tali ti sha lela eshi ovanhu omayovi tave livele ombedi nokukala ve na eitavelo muye, oo e li oupitilo opo ovanhu va dule okuxupifwa kuJehova. — Oil. 2:5, 11, 37-41.
“OIKULILA YAVAHAPU”
7. Oiningwanima yopOpentekoste yomo 33 O.P. oya li tai ulike shike?
7 Oiningwanima oyo ya ningwa pOpentekoste yomo 33 O.P. otai ulike kutya Jehova okwa tambula ko ongushu yekuliloyambo lomwenyo waJesus wopanhu wa wanenena, li uvike omatimba etu. (Heb. 9:11, 12, 24) Ngaashi Jesus a yelifa, ka li e uya “okuyakulwa, ndele okuyakula nokuyandja omwenyo waye u ninge oikulila yavahapu.” (Mat. 20:28) ‘Vahapu’ ovo va li tava ka mona ouwa meyambo laJesus kave fi ashike Ovajuda ovo ve livela ombedi. Ndele ponhele yaasho, Kalunga okwa hala “ovanhu aveshe va xupifwe,” molwaashi eyambo otali ‘kufa po omatimba ounyuni.’ — 1 Tim. 2:4-6; Joh. 1:29.
8. Ovahongwa vaJesus ova li va yandja oundombwedi shi fike peni, noshike sha li she va kwafela va pondole?
8 Mbela ovahongwa votete vaJesus ova li ngoo ve na ouladi opo va kale tava yandje oundombwedi kombinga yaye? Heeno, ova li ve na ouladi wokuninga ngaho, ashike hakeenghono davo vene. Omhepo iyapuki yaJehova ina eenghono oyo ya li ye va twa omukumo noku va nghonopaneka va twikile okuyandja oundombwedi. (Lesha Oilonga 5:30-32.) Omido 27 lwaapo konima yOpentekoste yomo 33 O.P., okwa li kwa tiwa kutya ‘eendjovo doshili yevangeli’ oda udifilwa Ovajuda aveshe novanhu vomoiwana imwe, “ovashitwa aveshe vokoshi yeulu.” — Kol. 1:5, 23.
9. Ngaashi sha li sha xunganekwa, oshike sha li sha ningwa po shi na sha neongalo lopaKriste lotetetete?
9 Shinyikifa oluhodi, eongalo lopaKriste lotetetete mokweendela ko kwefimbo ola li la nyatekwa. (Oil. 20:29, 30; 2 Pet. 2:2, 3; Jud. 3, 4) Ngaashi Jesus a popya, ovashunimonima, ovo tava xwaxwamekwa ‘komunawii,’ Satana, ova li va hapupala noku shi ningifa shidjuu kovanhu okudidilika mo elongelokalunga lashili fiyo ‘opexulilo lefimbo lounyuni.’ (Mat. 13:37-43) Opo nee Jehova okwa nangeka po Jesus e li Ohamba. Osho osha li sha ningwa muOktoba 1914, omudo omo mwa hovela ‘omafiku axuuninwa’ onghalelo younyuni waSatana woukolokoshi. — 2 Tim. 3:1.
10. (a) Omudo udidilikwedi ulipi Ovakriste ovavaekwa vokunena va popya kombinga yao? (b) Oshike sha ningwa muOktoba 1914, nosha enda ngahelipi tashi yela mo?
10 Ovakriste ovavaekwa vokunena ova li va popya komesho yefimbo kutya Oktoba 1914 otali ka kala efimbo lididilikwedi. Ova li va popya ngaho ve likolelela kexunganeko laDaniel li na sha nomuti munene oo wa li wa kewa po nowa ka kula vali konima ‘yomafimbo a-7.’ (Dan. 4:16) Jesus okwa popya mexunganeko li na sha nokukala po kwaye ‘nokwexulilo lefimbo lounyuni’ kutya akushe oku li “omafimbo ovapaani.” Okudja ngoo momudo oo 1914, ‘edidiliko lokuuya kwaKristus,’ ile tu tye, lokukala po e li Ohamba ipe yokombada yedu okwa kala kwa tongomana opo ku limonikile kwaaveshe. (Mat. 24:3, 7, 14; Luk. 21:24) Onghee hano, ‘oilonga inene yaKalunga’ oya kwatela mo okunangekwa po kwaJesus e li Ohamba yovanhu.
11, 12. (a) Oshike sha li sha ningwa po mo 1919? (b) Oshike vali sha ka ningwa po mokati ko 1930 nasha okuyuka komesho? (Tala efano pehovelo loshitukulwa.)
11 Molwaashi oku li Ohamba ipe oyo tai ka pangela ombada yedu, Jesus Kristus okwa li a hovela diva okumangulula ovashikuli vaye ovavaekwa moupika ‘waBabilon shinene.’ (Eh. 18:2, 4) Mo 1919, diva konima eshi Oita yOtete yOunyuni ya xula, ovavaekwa ova li va mona emanguluko linene lokuudifa mounyuni aushe. Ova li va yandja oundombwedi kombinga youpitilo oo Kalunga ta longifa a xupife ovanhu nosho yo shi na sha nonghundana iwa yOuhamba waKalunga. Oshidjemo, ovanhu omayovi mahapu ova li ve lihonga oshili nova li va vaekwa opo va ka pangele pamwe naKristus meulu ve li eehamba.
12 Okudja pokati ko 1930 nasha okuyuka komesho, osha li sha yela mo kutya Kristus okwa li a hovela okwoongela omamiliyona “eedi dimwe,” odo tadi ka ninga “ongudu inene” yomoiwana aishe. Koshi yewiliko lOvakriste ovavaekwa, ongudu oyo inene ohai landula yo oshihopaenenwa shaJesus shouladi nohai udifa moipafi kutya exupifo layo oli li muKalunga naKristus. Eshi tave lididimike moilonga oyo yokuyandja oundombwedi nokutwikila okukala neitavelo meyambo laKristus, otava ka pewa oufembanghenda wokuxupa “momahepeko manene,” ile tu tye poudjuu munene oo tau twala fiyo opexulilo lounyuni waSatana. — Joh. 10:16, NW; Eh. 7:9, 10, 14.
‘KALA U NA OULADI WOKUUDIFA EVANGELI’
13. Tu li Eendombwedi daJehova, otwa tokola toko okuninga shike, nomolwashike tu na omukumo kutya ohatu ka pondola?
13 Natu twikileni okukala twa lenga oufembanghenda wokuyandja oundombwedi kombinga ‘yoilonga inene’ oyo Jehova Kalunga a longa nosho yo omaudaneko aye omonakwiiwa. Haalushe hashi kala shipu okuyandja oundombwedi wa tya ngaho. Ovamwatate vahapu ohava udifile moitukulwa omo mu na vahapu ovo vehe na ko nasha netumwalaka letu, ovasheki ile ovo tave va hepeke. Ashike ohatu dulu okuninga ngaashi omuyapostoli Paulus novalongi pamwe naye va li va ninga. Paulus okwa ti: “Otwa li tu nouladi muKalunga oku mu udifila evangeli laKalunga omolwoodi linene.” (1 Tes. 2:2) Inatu shololeni nandenande. Ndele ponhele yaasho, natu kaleni twa tokola toko okukala metwokumwe neliyapulo letu fiyo osheshi onghalelo yoinima yaSatana ya xulifwa po. (Jes. 6:11) Itatu dulu okuninga ngaho kufye vene, ndele mokulandula oshihopaenenwa shOvakriste votete, ohatu ilikana “opo ouyadi weenghono u kale waKalunga,” ile tu tye, opo Jehova e tu pe eenghono di dule odo dopaushitwe okupitila momhepo yaye. — Lesha 2 Ovakorinto 4:1, 7; Luk. 11:13.
14, 15. (a) Ovakriste vomefelemudo lotete O.P., ova li va talika ko ngahelipi, nomuyapostoli Petrus okwa popya shike shi na sha navo? (b) Otu na okukala tu udite ngahelipi eshi hatu ungaungiwa nai nafye molwaashi tu li Eendombwedi daJehova?
14 Kunena, ovanhu omamiliyona otashi dulika tave liti Ovakriste, “ndelenee moilonga yavo otave . . . likale [Kalunga], osheshi ovo oikungifa yongaho, ihava dulika, inava wana okulonga oshilonga nande shimwe shiwa.” (Tit. 1:16) Oshiwa okudimbuluka kutya mefelemudo lotete, Ovakriste vashili ova li ve tondike kovanhu vahapu vopefimbo lavo. Nomolwaasho omuyapostoli Petrus a ti: ‘Ngeenge tamu shekelwa edina laKristus, onye ovanelao, osheshi omhepo yaKalunga otai kala kombada yeni.’ — 1 Pet. 4:14.
15 Mbela eendjovo odo da nwefa mo otadi dulu ngoo okuyukifwa kEendombwedi daJehova kunena? Heeno, molwaashi ohatu yandje oundombwedi kombinga youhamba waJesus. Onghee hano, okutondelwa edina laKalunga okwa faafana ‘nokushekelwa edina [laJesus] Kristus,’ oo a lombwela ovapataneki vaye ta ti: “Ame nde uya medina laTate, nye itamu tambula nge.” (Joh. 5:43) Ngeenge owa ka shanekeka vali omapataneko eshi to yandje oundombwedi, ino teka omukumo. Omapataneko a tya ngaho otaa ulike kutya owa hokiwa kuKalunga nonokutya omhepo yaye ‘oi li kombada yoye.’
16, 17. (a) Oshiwana shaJehova otashi hafele shike moitukulwa ihapu younyuni? (b) Owa tokola toko okuninga shike?
16 Nonande ope na onghalo ya tya ngaho, dimbuluka kutya ohatu hafele ekulo linene moitukulwa ihapu mounyuni. Nokuli nomoitukulwa oyo ya longwa oikando ihapu, natango ohatu hange mo ovanhu ovo va halelela okupwilikina nohatu va udifile etumwalaka likumwifi lexupifo. Natu kaleni hatu shuna kovanhu ovo va ulika ohokwe nongeenge otashi dulika natu konakoneni navo Ombibeli noku va kwafela va ninge exumokomesho fiyo osheshi ve liyapulila Kalunga nokuninginifwa. Otashi dulika naave u udite ngaashi Sarie womoSouth Africa, oo a kala ta yandje oundombwedi oule womido di dulife 60. Okwa ti: “Onda pandula neenghono eshi okupitila mekuliloyambo laJesus handi hafele ekwatafano liwa naJehova, Omunamapangelo weshito alishe nonda hafa yo eshi handi shiivifa edina laye la tumbala.” Ye nomushamane waye, Martinus, ova kwafela ovanhu vahapu, mwa kwatelwa ovana vavo vatatu, va ninge ovalongeli vaJehova. Sarie okwa weda ko ta ti: “Kape na vali oilonga imwe hai eta ehafo linene, nokupitila momhepo yaye iyapuki, Jehova okwe tu pa eenghono odo twa pumbwa opo tu twikile noilonga oyo tai xupifa eemwenyo.”
17 Kashi na nee mbudi kutya otwa ninginifwa ile otwe litulila po elalakano loku ka ninginifwa, otu na omatomheno okukala twa pandula eshi tu na oufembanghenda wokweendafana neongalo lEendombwedi daJehova mounyuni aushe. Onghee hano, natu twikileni okuyandja oundombwedi nawanawa nokukendabala tu kale twa koshoka mounyuni waSatana ou inau koshoka. Mokuninga ngaho, ohatu fimanekifa Tate yetu womeulu omunahole, oo twa humbata edina laye la tumbala.